text: 1Lapriyè yon moun ki anba tray. Li pa kapab sipòte ankò. L’ap rakonte Bondye ka li. Seyè, koute m’ non lè m’ap lapriyè, se pou rèl mwen rive nan zòrèy ou. 2Pa vire do ban mwen lè mwen nan traka. Panche zòrèy ou bò kote m’. Prese vin reponn mwen lè m’ap rele ou. 3Lavi m’ ap disparèt tankou lafimen. Mwen gen yon lafyèb nan zo. 4Mwen anba gwo kou. Mwen tankou zèb koupe k’ap cheche. Mwen sitèlman boulvèse, mwen pa menm chonje manje. 5Mwen tounen zo ak po tèlman m’ap plenn. 6Mwen sanble yon tako savann, mwen tankou frize ki rete nan vye kay kraze. 7Mwen pa ka dòmi, mwen tankou yon zwezo ki pou kont li sou yon do kay. 8Tout lajounen lènmi m’ yo ap joure m’. Moun k’ap pase m’ nan rizib yo pran non m’ sèvi jouman. 9Se sann dife ki tout manje m’. Dlo nan je m’ fè yon sèl ak dlo m’ap bwè. 10Ou sitèlman ankòlè, ou sitèlman fache, ou pran m’, ou voye m’ jete byen lwen. 11Kò m’ ap tchoule tankou solèy k’ap kouche. M’ap cheche tankou zèb. 12Men ou menm, Seyè, w’ap gouvènen pou tout tan. Pitit an pitit y’ap chonje non ou! 13W’a leve, w’a gen pitye pou lavil Siyon an, paske li lè pou ou gen pitye pou li. Jou a rive. 14Moun k’ap sèvi ou yo renmen lavil Siyon an. Kè yo fè yo mal pou yo wè jan l’ap fini. 15Lè sa a, moun lòt nasyon yo va gen krentif pou Seyè a, tout wa ki sou latè va pè bèl pouvwa li. 16Seyè a va rebati lavil Siyon, l’a fè wè jan li gen pouvwa. 17L’a pran ka moun ki san sekou yo lè y’a lapriyè, wi, li p’ap meprize lapriyè yo. 18Se pou yo ekri sa pou timoun k’ap vini yo ka konnen l’, pou timoun ki poko fèt yo ka fè lwanj li. 19Seyè a rete anwo nan kay ki apa pou li a, li gade anba, li rete anwo nan syèl la, l’ap gade sou latè, 20pou l’ tande jan prizonye yo ap plenn, pou l’ delivre moun yo kondannen amò yo. 21Konsa, moun va nonmen non Seyè a nan tout lavil Siyon an. Y’a fè lwanj li nan lavil Jerizalèm, 22lè tout nasyon yo ak tout gouvènman ki sou latè yo va sanble pou sèvi Seyè a. 23Mwen te jenn gason toujou lè Seyè a kraze kouraj mwen: li koupe sou lavi m’. 24Mwen di: Bondye mwen, ou menm k’ap viv pou tout tan, pa pran m’ koulye a. Mwen jenn gason toujou. 25Se ou menm, Seyè, ki te kreye latè nan tan lontan. Se avèk men ou ou te fè syèl la. 26Yo gen pou yo disparèt, men ou menm w’ap toujou la. Yo gen pou yo vin vye tankou rad. W’ap chanje yo tankou yo chanje rad, w’a mete yo sou kote. 27Men ou menm, ou p’ap janm chanje, ou p’ap janm mouri. 28Pitit sèvitè ou yo va rete nan peyi a san danje. Pitit pitit yo va toujou viv devan je ou.


c: text/html

text: 1Seyè a pale ak Moyiz ansanm ak Arawon, li di yo konsa: 2-Fè resansman tout pitit gason moun Keyat yo, nan branch fanmi Levi a, dapre fanmi yo, dapre branch fanmi zansèt yo. 3Pran non tout gason, depi sa ki gen trantan jouk sa ki gen senkantan, tou sa ki gen laj pou fè travay ki gen pou fèt nan Tant Randevou a. 4Men travay pitit gason Keyat yo va fè nan Tant Randevou a, kote yo mete apa nèt pou Seyè a. 5Lè lè a rive pou pèp la ranmase zafè yo pou yo deplase, Arawon ak pitit gason l’ yo va antre nan kay Bondye a, y’a desann rido ki devan Bwat Kontra a, y’a kouvri bwat la ak li. 6Y’a mete yon premye gwo nap an po bazann sou li, epi y’a kouvri l’ ak yon dezyèm nap an twal ble. Apre sa, y’a pase manch pou pote bwat la nan gwo bag yo. 7Y’a kouvri tab pou pen yo ofri bay Bondye a ak yon dra ble. Y’a mete asyèt, tas, kafetyè ak bòl yo sèvi nan sèvis pou mwen yo sou li. Pen yo ofri bay Seyè a va toujou rete sou li tou. 8Y’a voye yon dra wouj sou li, y’a kouvri tout ak yon nap fèt ak po bazann, epi y’a pase manch pou pote tab la nan gwo bag yo. 9Y’a pran yon dra tou ble, y’a kouvri gwo lanp sèt branch lan ak tout ti lanp li yo, pensèt li yo, plat li yo ak veso pou lwil yo. 10Y’a vlope yo ansanm nan yon nap an po bazann, epi y’a mete l’ sou yon branka pou pote l’. 11Apre sa, y’a mete yon dra ble sou lotèl an lò a, y’a kouvri l’ nèt ak yon nap an po bazann, epi y’a pase manch pou pote lotèl la nan bag yo. 12Y’a pran tout bagay yo sèvi nan kote ki apa nèt pou Seyè a, y’a mete yo nan yon dra ble, y’a vlope yo nan yon nap an po bazann, epi y’a mete yo sou yon branka pou pote yo. 13Y’a wete sann ki sou lotèl la, epi y’a kouvri lotèl la ak yon dra wouj. 14Y’a pran tout bagay ki mache ak lotèl la: recho, pèl, fouchèt, plat pou resevwa sann, y’a mete yo sou lotèl la. Apre sa, y’a kouvri l’ ak yon nap an po bazann, epi y’a pase manch pou pote lotèl la. 15Lè lè a va rive pou pèp la leve lamach, lè Arawon ak pitit gason l’ yo va fin kouvri tout mèb ki nan kote ki apa nèt pou Seyè a, ansanm ak tout bagay ki mache ak yo a, se lè sa a gason moun Keyat yo va vin pran mèb yo pou pote yo. Moun Keyat yo pa gen dwa manyen bagay yo mete apa nèt pou Seyè a. Si yo fè sa, y’ap mouri. Se tout reskonsablite moun Keyat yo sa, lè y’ap deplase Tant Randevou a. 16Eleaza, pitit gason Arawon, prèt la, va reskonsab kontwole lwil lanp yo, lansan santi bon an, pen yo toujou ofri bay Seyè a ak lwil pou mete moun apa a. Wi, l’a kontwole tout kay Bondye a nèt ak tou sa ki ladan l’, menm kote ki apa nèt pou Seyè a ak bagay ki ladan l’ yo. 17Seyè a pale ak Moyiz ansanm ak Arawon, li di yo konsa: 18-Pa kite anyen rive moun fanmi Keyat yo ki pou ta fè yo disparèt nan mitan moun Levi yo. 19Men sa pou nou fè pou yo pa mouri, pou yo ka viv, lè y’ap pwoche bò bagay ki apa nèt pou Seyè a. Arawon ak pitit gason l’ yo va antre anvan epi y’a bay chak moun travay pa yo, y’a di yo sa pou yo pote. 20Men, moun Keyat yo pa janm gen dwa antre al gade lè y’ap vlope bagay ki apa nèt pou Seyè a. Si yo fè sa, y’ap mouri. 21Seyè a pale ak Moyiz, li di l’ konsa: 22-Fè resansman tout pitit gason moun Gèchon yo tou, dapre fanmi yo, dapre branch fanmi zansèt yo. 23Pran non tout gason, depi sa ki gen trantan jouk sa ki gen senkantan, tou sa ki gen laj pou fè travay ki gen pou fèt nan Tant Randevou a. 24Men travay moun Gèchon yo, men sa pou yo pote: 25lèz twal ki sèvi pou moute kay Bondye a ansanm ak gwo tant ki kouvri kay Bondye a, kouvèti fèt ak po bazann ki anwo tant lan, seri rido ki fèmen pòt Tant Randevou a, 26rido galeri ki kouvri tant lan ak lotèl la nèt, rido ki fèmen galeri a, kòd yo ak tout lòt bagay ki mache ak bagay sa yo. Se yo ki pou fè tout travay ki gen rapò ak bagay sa yo. 27Moun Gèchon yo va travay sou lòd Arawon ak pitit gason l’ yo. Y’a fè tout travay yo, y’a pote tou sa yo gen pou yo pote. Y’a reskonsab tou sa y’ap pote a. 28Sa se tout reskonsablite moun Gèchon yo nan travay ki gen pou fèt nan Tant Randevou a. Se Itama, pitit gason Arawon, prèt la, ki va kontwole tou sa y’ap fè. 29Seyè a di Moyiz ankò: -W’a fè resansman tout pitit gason moun Merari yo, dapre fanmi yo, dapre branch fanmi zansèt yo. 30W’a pran non tout gason, depi sa ki gen trantan jouk sa ki gen senkantan, tou sa ki gen laj pou fè travay ki gen pou fèt nan Tant Randevou a. 31Se yo menm k’ap reskonsab pote ankadreman, travès, poto ak sipò kay Bondye yo, 32poto, sipò, pikèt ak kòd pou galeri ki fè wonn tant lan, avèk tout bagay ki sèvi ak yo, ansanm ak tout zouti y’ap bezwen pou fè travay yo. Y’a bay chak moun non bagay la reskonsab pou l’ pote a. 33Se tout reskonsablite moun Merari yo sa nan travay yo gen pou fè nan Tant Randevou a. Se Itama, pitit Arawon, prèt la, ki va ba yo sa pou yo fè. 34Dapre lòd Seyè a te bay la, Moyiz, Arawon ak chèf pèp Izrayèl yo te fè resansman gason nan fanmi Keyat yo, dapre fanmi yo ak dapre branch fanmi zansèt yo. 35Yo pran non tout gason, depi sa ki gen trantan jouk sa ki gen senkantan, tou sa ki gen laj pou fè pati gwoup moun k’ap travay nan Tant Randevou a. 36Yo jwenn demil sètsansenkant (2.750) gason antou nan37 tout fanmi Keyat yo. Se moun sa yo ki te la pou fè travay ki gen pou fèt nan Tant Randevou a. Se yo menm Moyiz ak Arawon te konte dapre lòd Seyè a te bay Moyiz la. 37[] 38Apre sa, yo fè resansman gason nan fanmi Gèchon yo, dapre fanmi yo ak dapre branch fanmi zansèt yo. 39Yo pran non tout gason, depi sa ki gen trantan jouk sa ki gen senkantan, tou sa ki gen laj pou fè pati gwoup moun k’ap travay nan Tant Randevou a. 40Yo jwenn demil sisantran (2.630) gason 41nan tout fanmi Gèchon yo. Se moun sa yo ki te la pou fè travay ki gen pou fèt nan Tant Randevou a. Se yo menm Moyiz ak Arawon te konte dapre lòd Seyè a te bay Moyiz la. 42Apre sa, yo fè resansman gason nan fanmi Merari yo, dapre fanmi yo ak dapre branch fanmi zansèt yo. 43Yo pran non tout gason, depi sa ki gen trantan jouk sa ki gen senkantan, tou sa ki gen laj pou fè pati gwoup moun k’ap travay nan Tant Randevou a. 44Yo jwenn twamil desan (3.200) gason 45nan tout fanmi Merari yo. Se moun sa yo ki te la pou fè travay ki gen pou fèt nan Tant Randevou a. Se yo menm Moyiz ak Arawon te konte dapre lòd Seyè a te bay Moyiz la. 46Se konsa Moyiz ak Arawon ak chèf pèp Izrayèl yo te fè resansman branch fanmi Levi yo, dapre fanmi yo ak dapre branch fanmi zansèt yo. 47Yo te pran non tout gason, depi sa ki gen trantan jouk sa ki gen senkantan, tou sa ki gen laj pou fè pati gwoup moun k’ap travay nan Tant Randevou a, osinon k’ap pote l’ lè y’ap deplase. 48Yo jwenn antou witmil senksankatreven (8.580) gason. 49Se konsa, dapre lòd Seyè a te bay Moyiz pou pèp la, yo pran non chak gason moun Levi yo ak travay pou yo fè ak sa pou yo pote. Se Seyè a menm ki te bay Moyiz lòd fè resansman sa a.

robotstxt: allowed

filter: keep


text: 1Men, frè m’ yo, pou di vre, mwen pa t’ kapab pale ak nou tankou ak moun ki gen Lespri Bondye a nan kè yo. Mwen te blije pale ak nou tankou ak moun k’ap viv dapre lide ki nan lèmonn, tankou ak moun ki timoun toujou nan konfyans yo nan Kris la. 2Mwen te blije moutre nou ti bagay tou senp, tankou lè yo bay timoun piti lèt, yo pa ba yo gwo manje. Paske nou pa t’ ankò pare pou sa. Ata koulye a, nou poko pare. 3Paske n’ap viv tankou moun k’ap viv dapre lide ki nan lemonn toujou. Depi ou tande gen jalouzi nan mitan nou, depi nou gen kont yonn ak lòt, nou tou wè se moun lemonn nou ye, se tankou moun k’ap viv dapre lide ki nan lemonn lan n’ap viv. 4Lè yonn rete li di: Mwen menm, mwen se moun Pòl; yon lòt: Mwen se moun Apolòs, èske se pa tankou moun lemonn n’ap pale? 5Lè ou gade byen, ki moun ki Apolòs la? Ki moun ki Pòl la? Nou tou de se sèvitè Bondye nou ye. N’ap travay pou nou menm, moun Korent yo, nou te ka rive kwè. Chak moun te fè travay Mèt la te ba l’ fè. 6Mwen plante, Apolòs wouze, men se Bondye ki fè plant lan pouse. 7Konsa, moun ki plante a pa anyen, moun ki wouze a pa anyen tou. Se Bondye ki tout bagay la, se li menm ki fè plant lan pouse. 8Moun ki plante a ak moun ki wouze a, se menm bagay yo ye. Bondye va ba yo sa yo merite dapre travay yo fè. 9Apolòs ak mwen, se travay n’ap travay ansanm pou Bondye. Nou menm, moun Korent yo, nou se tankou yon jaden Bondye bay travay pou li. Ou ankò, nou se yon kay Bondye ap bati. 10Dapre favè Bondye te fè m’ lan, mwen travay tankou yon bon enjenyè, mwen poze fondasyon an. Yon lòt ap bati sou li. Men, se pou chak moun veye kò yo pou yo konnen ki jan y’ap bati. 11Paske fondasyon an deja la: se Jezikri. Pesonn pa ka poze yon lòt. 12Gen moun k’ap sevi ak lò, osinon ak lajan, osinon ak bèl wòch ki koute chè pou bati sou fondasyon an. Gen lòt menm k’ap sèvi ak bwa, ak zèb chèch, ak pay. 13Men, se jou jijman an n’a wè ki kalite travay chak moun te bay. Se jou sa a ki va devwale kalite travay chak moun te fè. Paske jou sa a, se nan mitan dife l’ap parèt. Dife a pral sonde travay chak moun. L’ap fè wè kalite travay yo. 14Si dife a pa boule travay yon moun bati sou fondasyon an, moun sa a ap resevwa rekonpans li. 15Men tou, si dife a boule travay yon moun, moun sa a ap pèdi travay li. Men li menm, l’ap sove, tankou yon moun ki chape nan yon kay k’ap boule. 16Eske nou pa konnen se tanp Bondye a nou ye, se Lespri Bondye a ki rete nan kè nou? 17Enben, si yon moun kraze tanp Bondye a, Bondye ap kraze l’ tou. Paske tanp Bondye a se yon bagay ki apa pou li. Se nou menm ki tanp Bondye a. 18Piga pesonn twonpe tèt yo. Si yon moun mete nan lide l’ li gen bon konprann tankou moun k’ap viv dapre lide ki nan lemonn yo, pito li vin fou pou l’ ka gen bon konprann tout bon. 19Paske, bon konprann moun k’ap viv dapre lide ki nan lemonn yo se bagay moun fou li ye devan Bondye. Men sa n’ jwenn ekri nan Liv la: Bondye pran moun lespri yo nan pwòp pèlen yo te tann lan. 20Nou jwenn sa ekri tou: Bondye konnen lide moun save yo mete nan tèt yo, li konnen tou sa pa vo anyen. 21Konsa, pesonn pa dwe chache lwanj pou tèt pa yo nan sa moun ka fè. Pou nou menm, tout bagay se pou nou yo ye. 22Ni Pòl, ni Apolòs, ni Pyè, ni tou sa ki sou latè, se pou nou yo ye. Lavi, lanmò, bagay ki la koulye a, bagay ki gen pou vini, tou sa se pou nou yo ye tou. 23Men nou menm, se pou Kris la nou ye. Kris la menm, se pou Bondye.


text: 1Sou twazyèm jou a, Estè mete rad larenn li sou li, li ale, li kanpe nan lakou anndan palè a, devan salon wa a. Wa a te chita sou fòtèy li anndan salon an anfas pòt pou antre a. 2Lè wa a wè larenn Estè kanpe deyò a, sa te fè kè l’ kontan, li lonje baton an lò ki te nan men l’ lan ba li. Estè antre, li manyen pwent baton an. 3Wa a mande l’: -Sa ki genyen, larenn Estè? Sa ou bezwen? Ou te mèt mande m’ mwatye nan peyi a, m’ap ba ou li. 4Estè reponn li: -Si sa fè wa a plezi, mwen ta renmen wa a vini ansanm ak Aman nan yon ti fèt m’ap fè pou li lakay mwen aswè a. 5Lamenm wa a di: -Kouri vit al chache Aman pou n’ al kay Estè ki envite nou. Se konsa, wa a ale nan ti fèt Estè te fè pou li a ansanm ak Aman. 6Pandan yo t’ap bwè diven, wa a mande Estè konsa: -Di m’ sa ou vle, m’ap ba ou li. Ou te mèt mande m’ mwatye nan peyi a, m’ap ba ou li. 7Estè reponn, li di konsa: -Sa m’ bezwen...? Sa m’ ta mande ou...? 8Si wa a kontan avè m’, si se plezi li pou li ban m’ sa m’ vle a, pou li fè sa m’a mande l’ fè a. mwen ta renmen wa a ansanm ak Aman vini denmen lakay mwen pou yon lòt ti fèt m’ap fè pou li ansanm ak Aman. Lè sa a, m’a di monwa sa m’ bezwen. 9Jou sa a, lè Aman soti nan fèt la, li te kontan, li t’ap ri ak tout moun. Men, lè li rive bò pòtay palè a, li wè Madoche pa menm fè yon rimay leve lè l’ap pase. Li move anpil sou Madoche, 10men li pa kite moun wè sa, epi li al lakay li. Lèfini, li fè chache zanmi l’ yo, epi li mande madanm li Zerès pou li vini tou. 11Aman konmanse pale devan yo, li di yo jan li rich, jan li gen lajan, konbe pitit gason li genyen, jan wa a te moute l’ grad, li te mete l’ chèf anwo tout lòt chèf ak tout lòt moun k’ap sèvi nan gouvenman an. 12Lèfini, li di: -Sa ki pi rèd, larenn Estè fè fèt pou wa a, kilès ou kwè li envite? Mwen menm ase, pèsonn ankò! Men li envite m’ pou denmen ankò! 13Men, tou sa pa di m’ anyen, toutotan m’a wè jwif yo rele Madoche a chita nan papòt palè wa a. 14Lè sa a, Zerès, madanm li, ak tout zanmi l’ yo di l’ konsa: -Poukisa ou pa fè yo kanpe yon poto swasannkenz pye wotè nan lakou lakay ou? Denmen maten, w’a mande wa a pou yo pann Madoche nan poto a. Apre sa, wa va ale nan fèt la ak kè kontan. Aman wè se te yon bon lide yo te ba li la a. Li fè kanpe yon poto swasannkenz pye wotè nan lakou lakay li.


text:
Word Display Range
Trend Language
RT @Ahcnnyl: @OliBemps @KemissaT @AllForFunCL @adolf_coffy m vle vini touuu ???????? http://t.co/CYIgPwDeAP
“@IAmPharel: Hahaha PAJ FACEBOOK @carelpedre la choooo papa...yap fini ak malere a”<--misie ki vle! Moun yo rive tro loin li dwe stope yo!
RT @PrezidanTitid: Arsenal siyen Welbeck pou 5ans epi nou pa t vle m fè 5ans mandat m nan? Wow
Mwen tande #Klass di gen fi ki pa vle mennen 2 vi, kidonk yo pran #bootleg la, Bon sak rele konsa?
Conseil: nou pa dwe anpeche mennaj nou gen zanmi lew vle vyole dwa moun nan lap pi fasil tronpew li pap janm alez wap paret kom yon bouwo
Mwen vle vin sel pijon nan kaloj ou, mwen anvi flow sou bit ou, roule CD'm nan radyo'w, mete sim mwen nan telefon ou et konektem sou rezow!
Slt: mw rele Dj-Gladimix mw abite tabarre 27 mw vle pou medam yo anvayim kounya 3766-3384 no bip siw gen whatsapp add mw.
Slt: mw rele Dj-Gladimix mw abite tabarre 27 mw vle pou medam yo anvayim kounya 3766-3384 no bip siw gen whatsapp add mw.
Slt: mw rele Dj-Gladimix mw abite tabarre 27 mw vle pou medam yo anvayim kounya 3766-3384 no bip siw gen whatsapp add mw.
Slt: mw rele Dj-Gladimix mw abite tabarre 27 mw vle pou medam yo anvayim kounya 3766-3384 no bip siw gen whatsapp add mw
Slt: mw rele Dj-Gladimix mw abite tabarre 27 mw vle pou medam yo anvayim kounya 3766-3384 no bip siw gen whatsapp add mw
Slt: mw rele Dj-Gladimix mw abite tabarre 27 mw vle pou medam yo anvayim kounya 3766-3384 no bip siw gen whatsapp add mw
Apre midi a la a mw pwal fn bgy ki vreman inpotan sou rezo a,si nou vle knnen kntinye ekrim ou rlm nan 36205067 ok
"@PrezidanTitid: Arsenal siyen Welbeck pou 5ans epi nou pa t vle m fè 5ans mandat m nan? Wow" ????????
Cheri mw vle montre'w koman mw renmen'w mw vle esplike'w vi'm bb, paske san ou lavi'm pa anyen, mw vle'w konprann mw bb, mw damou'w manmie!
"@PrezidanTitid: Arsenal siyen Welbeck pou 5ans epi nou pa t vle m fè 5ans mandat m nan? Wow" Sa deja fin pase ...so vag lol


text: 1Seyè a pale ak Moyiz ansanm ak Arawon, li di yo konsa: 2-Si yon moun wè yon kote sou po kò l’ anfle, ou ankò si li wè yon bouton osinon yon tach parèt sou po l’ ki ta vle sanble konmansman yon move maladi po ki ka kontaminen lòt moun, y’a mennen l’ bay Arawon, prèt la, ou ankò bay yonn nan pitit li yo ki prèt tou. 3Prèt la va egzaminen kote ki malad la. Si pwal yo vin tou blan, epi si maladi a fouye po a ti kras, l’a konnen se yon move maladi po ki ka kontaminen lòt moun. Lè prèt la va wè sa, l’a fè konnen moun lan pa nan kondisyon pou l’ fè sèvis Bondye. 4Men, si kote po a anfle a vin tou blan san li pa fouye, si pwal yo pa vin blan, prèt la va fèmen moun lan yon kote pou kont li pandan sèt jou. 5Sou setyèm jou a, prèt la va egzaminen l’ ankò. Si li wè bouton an rete menm jan an, li pa laji sou po a, prèt la va fèmen moun lan pou kont li pou sèt jou ankò. 6Apre sa, prèt la va egzaminen l’ ankò. Si bouton an cheche, si li pa laji kò l’ sou po a, prèt la va fè konnen moun lan nan kondisyon pou l’ fè sèvis Bondye. Se yon bouton ase li te genyen. Lè sa a, moun lan va lave rad li, epi l’ap nan kondisyon pou l’ fè sèvis pou Bondye. 7Men si bouton an vin pi laj sou po a, apre prèt la te fin di moun lan bon lè li te wè l’ la, se pou moun lan parèt devan prèt la ankò. 8Prèt la va egzaminen l’ ankò. Si li wè bouton an vin pi laj sou po a, prèt la va fè konnen moun lan pa nan kondisyon pou fè sèvis Bondye. Se yon move maladi po li genyen! 9Lè yon moun va gen yon move maladi po sou li, y’a mennen l’ bay prèt la. 10Prèt la va egzaminen l’. Si li wè yon bouton blan sou po a ki fè pwal yo vin blan tou, si bouton an plen postim, 11se va yon move maladi po ki chita sou li. Prèt la va fè konnen nonm lan pa nan kondisyon pou fè sèvis pou Bondye. Li p’ap bezwen fèmen l’ yon kote pou kont li, paske se bagay ki klè, nonm lan pa nan kondisyon pou fè sèvis pou Bondye. 12Men, si maladi a gaye sou tout kò l’, si li kouvri ak bouton depi nan tèt jouk nan pye, kifè kote prèt la voye je l’ li wè se bouton, 13prèt la va egzaminen l’ ankò. Si maladi a kouvri tout kò l’, prèt la va di moun lan toujou nan kondisyon pou fè sèvis Bondye. Depi tout kò l’ vin tou blan, li nan kondisyon pou fè sèvis Bondye. 14Men, jou yon bouton pete, li p’ap nan kondisyon pou fè sèvis Bondye. 15Prèt la va egzaminen l’ ankò. Si li wè yon bouton pete, l’a fè konnen nonm lan pa nan kondisyon pou fè sèvis Bondye. Depi bouton an pete se yon move maladi po li genyen, nonm lan pa nan kondisyon pou fè sèvis Bondye. 16Men, lè bouton an va konmanse geri, po a konmanse vin blan ankò, moun lan va tounen al jwenn prèt la. 17Prèt la va egzaminen l’ ankò. Si li wè bouton an vin tou blan, prèt la va fè konnen nonm lan nan kondisyon pou fè sèvis Bondye. 18Si yon moun gen yon apse ki geri, 19men kote apse a te ye a vin anfle, ou ankò yon ti bouton wouj anba po a vin parèt, se pou l’ al wè prèt la. 20Prèt la va egzaminen l’. Si bouton an gen lè yon ti jan pi fon pase rès po a, epi si pwal ki ladan l’ yo vin tou blan, prèt la va fè konnen moun lan pa nan kondisyon pou fè sèvis Bondye. Se yon move maladi po k’ap parèt sou mak apse a. 21Men, lè prèt la egzaminen l’, si li wè pwal ki ladan l’ yo pa blan, si bouton an pa pi fon pase rès po a, si li konmanse chanje koulè, prèt la va fèmen moun lan yon kote pou kont li pou sèt jou. 22Si bouton an gaye sou tout kò l’, prèt la va fè konnen moun lan pa nan kondisyon pou fè sèvis Bondye. Se yon move maladi po li genyen. 23Men, si bouton an rete jan l’ te ye a, y’a konnen se mak apse a ase li ye. Prèt la va fè konnen moun lan pa gen anyen, li toujou nan kondisyon pou fè sèvis Bondye. 24Ou ankò, lè yon moun boule nan dife, si lè li konmanse geri, po a vin yon ti jan wouj e blan, 25prèt la va egzaminen l’. Si li wè pwal yo vin blan, epi si tach la gen lè pi fon pase rès po a, y’a konnen se yon move maladi po k’ap devlope sou boule a. Prèt la va fè konnen moun lan pa nan kondisyon pou fè sèvis Bondye. Se yon move maladi po li genyen. 26Men, si lè prèt la egzaminen l’ li pa jwenn pwal blan ladan l’, epi tach la pa pi fon pase rès po a, men li ta vle chanje koulè, prèt la va fèmen l’ yon kote pou kont li pou sèt jou. 27Sou setyèm jou a, prèt la va egzaminen l’ ankò. Si li wè tach la ap gaye, l’a konnen se yon move maladi po li genyen. Lè sa a, prèt la va fè konnen moun lan pa nan kondisyon pou l’ fè sèvis Bondye. 28Men, si tach la rete jan l’ te ye a, si li pa gaye sou po a, si se koulè a ase ki chanje, l’a konnen se mak boule a ase li ye. Prèt la va fè konnen moun lan toujou nan kondisyon pou fè sèvis Bondye, paske se boule a k’ap geri. 29Lè yon gason osinon yon fanm gen yon kote nan cheve l’ osinon nan bab li ki fè yon plak, 30prèt la va egzaminen plak la. Si li gen lè pi fon pase rès po a, si li gen cheve yon ti jan jòn, fin fen ladan l’, l’a konnen se pyas moun lan genyen. Se yon move maladi po ki parèt nan cheve l’ osinon nan bab li. Prèt la va fè konnen moun lan pa nan kondisyon pou fè sèvis Bondye. 31Men, lè prèt la egzaminen plak pyas la, si li wè gen lè li pa pi fon pase rès po a, epi cheve ki ladan l’ yo yon ti jan jòn, prèt la va fèmen moun lan yon kote pou kont li pou sèt jou. 32Sou setyèm jou a, prèt la va egzaminen malenng lan ankò. Si pyas la gaye, si cheve ki ladan l’ yo pa vin jòn, si li gen lè pa pi fon pase rès po a, 33moun lan va koupe tout cheve nan tèt li san l’ pa manyen pyas la. Apre sa, prèt la va fèmen l’ yon kote pou kont li pou sèt jou ankò. 34Sou setyèm jou a, prèt la va egzaminen l’ ankò. Si pyas la pa laji sou po a, si li pa fouye po a, prèt la va fè konnen moun lan nan kondisyon pou fè sèvis Bondye. Moun lan menm va lave rad sou li, epi l’a nan kondisyon pou fè sèvis Bondye ankò. 35Men, si apre prèt la te fin di moun lan nan bon kondisyon an, pyas la gaye tout bon vre sou po a, 36prèt la va egzaminen l’ ankò. Si pyas la gaye vre sou po a, li pa bezwen chache wè si li gen cheve jòn ankò. L’a tou konnen moun lan pa nan kondisyon pou fè sèvis Bondye. 37Men si li wè pyas la rete jan l’ te ye a, epi cheve nwa ap pouse sou li, l’a tou konnen pyas la geri, epi prèt la va fè konnen moun lan nan kondisyon pou fè sèvis Bondye. 38Lè yon gason osinon yon fanm gen ti tach blan ki parèt sou po l’, 39prèt la va egzaminen l’. Si tach yo yon ti koulè blan sal, l’a konnen se yon ti gratèl ki parèt sou po a, moun lan toujou nan kondisyon pou fè sèvis Bondye. 40Lè yon nonm pèdi tout cheve nan tèt li, li chòv. Sa pa vle di li pa nan kondisyon pou fè sèvis Bondye. 41Konsa tou, lè yon moun pèdi cheve sou tout devan tèt li, li demi chòv. Sa pa vle di li pa nan kondisyon pou fè sèvis Bondye. 42Men, si kote l’ chòv la yon ti tach koulè wouj-blan parèt, se ka yon move maladi po k’ap leve sou kò l’. 43Lè sa a, prèt la va egzaminen l’. Si plak la gen yon ti koulè wouj-blan tankou lè moun gen move maladi po sou kò yo, 44l’a konnen se yon moun ki gen move maladi po. Prèt la va fè konnen moun lan pa nan kondisyon pou fè sèvis Bondye, akòz move maladi po ki parèt sou tèt li a. 45Lè yon moun gen yon move maladi po, l’a mete vye rad chire sou li. L’a kite tèt li san penyen, l’a kouvri figi l’ depi anba nen l’ desann, epi kote l’ pase la pran rele: Men moun malad! Men moun malad! 46Pandan tout tan maladi a va sou li, li p’ap nan kondisyon pou fè sèvis Bondye. Se yon moun ki gen move maladi po li ye. L’a rete yon kote pou kont li, nan yon kay andeyò limit kote moun rete. 47Lè yon rad fèt an lenn nèt osinon an twal fen blan nèt bay mak tankou li ta vle kanni, 48ou ankò lè nan yon moso twal, fil dwat yo osinon fil travè yo, kit yo fèt an lenn ou ankò an kenaf, bay mak tankou yo ta vle kanni, ou ankò lè yon moso po osinon yon bagay fèt an po bay mak tankou li ta vle kanni, 49si kote ki vle kanni an gen yon ti koulè vèt osinon wouj, sa vle di se kanni l’ap kanni. Se pou nou pote l’ moutre prèt la. 50Prèt la va pran l’, l’a egzaminen l’ epi l’a fèmen bagay ki vle kanni an yon kote pou sèt jou. 51Sou setyèm jou a, prèt la va egzaminen l’ ankò. Si li wè kanni an gaye sou twal la, osinon li mache nan fil dwat yo osinon nan fil travè yo, oswa sou po a, osinon sou bagay fèt ak po, sa vle di se kanni l’ap kanni vre. Moun k’ap sèvi Bondye pa ka sèvi avè l’ ankò. 52Prèt la va boule bagay ki kanni an, paske se yon move maladi k’ap manje tout rad la. Se pou yo boule l’ nan dife. 53Men, si lè prèt la egzaminen l’, li jwenn kanni an pa gaye nan twal la osinon nan po a, 54prèt la va bay lòd pou yo lave l’. Apre sa, l’a fèmen l’ ankò yon kote pou sèt jou. 55Sou setyèm jou a, l’a egzaminen l’ ankò. Si li wè kote ki te vle kanni an rete menm jan an, menm si li pa gaye sou rès twal la, bagay la pa nan bon kondisyon, moun k’ap sèvi Bondye pa ka sèvi avè l’. Se pou yo boule l’ nan dife, kanni an te mèt sou lanvè ou sou landrèt li. 56Men, si lè prèt la ap egzaminen l’ dezyèm fwa a, li wè kanni an te pèdi koulè, fwa sa a, l’a chire kote ki te kanni nan twal la osinon nan po a. Ou ankò, l’a wete fil dwat ou fil travè ki te kanni nan twal la. 57Si apre sa, kanni an parèt ankò epi li konmanse gaye nan rès rad la, mèt rad la va boule l’. 58Si apre yo lave yon rad, kanni an disparèt, y’a lave l’ yon dezyèm fwa. Se lè sa a rad la va nan bon kondisyon, moun k’ap sèvi Bondye ka sèvi avè l’. 59Men regleman pou nou swiv lè yon rad fèt an lenn osinon an twal fen blan bay mak tankou li ta vle kanni, ou ankò lè nan yon moso twal, fil dwat osinon fil travè yo, kit yo fèt an lenn ou ankò an kenaf, bay mak tankou li ta vle kanni, ou ankò lè yon moso po osinon nenpòt bagay ki fèt an po bay mak tankou li ta vle kanni. Se konsa n’a konnen si moun k’ap sèvi Bondye ka sèvi osinon pa ka sèvi ak yo.


text: 1Kèk tan apre sa, moun peyi Moab yo ak moun peyi Amon yo mete ansanm ak moun Mawon yo, yo vin atake Jozafa. 2Yo vin bay Jozafa nouvèl la, yo di l’ konsa: -Men yon gwo lame soti nan peyi Edon lòt bò Lanmè Mouri a vin atake ou. Yo gen tan pran lavil Azason Tama. Azason Tama, se yon lòt non yo te bay lavil Angedi. 3Yon sèl laperèz pran Jozafa. Li pran desizyon mande Seyè a sa pou l’ fè. Li bay lòd pou tout moun nan peyi a fè jèn. 4Moun soti toupatou nan lavil peyi Jida yo vin lapriyè nan pye Seyè a. 5Jozafa rete kanpe nan mitan tout pèp peyi Jida a, ansanm ak pèp lavil Jerizalèm lan, devan lakou nèf Tanp Seyè a. 6Li lapriyè byen fò, li di: -Seyè, Bondye zansèt nou yo, se ou menm ki Bondye nan syèl la. Se ou menm k’ap gouvènen tout nasyon sou latè a. Se nan men ou tout fòs ak tout pouvwa ye. Pesonn pa ka kenbe tèt avè ou. 7Ou se Bondye nou. Se ou menm ki te mete tout moun ki te rete nan peyi sa a deyò fè plas pou pèp Izrayèl la. Lèfini, ou bay tout pitit Abraram, zanmi ou lan, peyi a pou l’ rele yo pa yo pou tout tan. 8Se isit la yo rete, yo bati yon tanp pou ou. Yo te di 9nenpòt malè ki ta ka tonbe sou yo pou pini yo: te mèt lagè, te mèt chatiman, te mèt move maladi osinon grangou, y’ap vin kanpe devan ou, devan Tanp sa a, paske se nan Tanp sa a ou ye. Nan tout mizè yo, y’a lapriyè nan pye ou. W’a tande yo, w’a delivre yo. 10Koulye a, men moun peyi Amon yo, moun peyi Moab yo ak moun peyi Edon yo vin atake nou. Lè zansèt nou yo t’ap soti kite peyi Lejip, ou pa t’ kite yo antre nan peyi moun sa yo. Se konsa yo te chankre pou yo pa t’ pase lakay yo, yo pa detwi yo. 11Gade ki jan y’ap fè nou peye sa jòdi a! Men y’ap vin mete nou deyò nan peyi ou te ban nou an! 12Ou se Bondye nou. Se ou menm ki pou pini yo paske nou pa gen fòs pou n’ kanpe devan tout gwo lame sa a k’ap vin atake nou an. Nou pa konn sa pou nou fè! N’ap tann sa ou pral fè pou nou. 13Tout mesye peyi Jida yo te kanpe la devan kay Seyè a, ansanm ak madanm yo, pitit yo ak pitit pitit yo. 14Lespri Seyè a desann sou yon moun Levi ki te la nan mitan yo. Li te rele Jaziyèl. Se te yon moun nan branch fanmi Zakari. Zakari sa a te pitit Benaja ki te pitit Jeyèl. Jeyèl te pitit Matanya ki te pitit Asaf. 15Jaziyèl di konsa: -Louvri zòrèy nou, nou tout moun peyi Jida, moun lavil Jerizalèm ansanm ak ou menm, wa Jozafa. Seyè a voye di nou: Pa dekouraje. Nou pa bezwen pè devan gwo lame sa a. Batay sa a se pa batay pa nou, se batay Bondye menm. 16Denmen, nou mèt desann al atake yo. Yo pral pase moute sou ti bit flè yo. N’a kontre ak yo nan pwent ravin ki mennen nan dezè bò Jewouyèl la. 17Nou p’ap bezwen nan goumen menm. N’ap annik pran pozisyon nou. Apre sa, tann. N’ap wè Seyè a ap ban nou gany. Wi, nou menm moun peyi Jida ak moun lavil Jerizalèm, nou pa bezwen pè, nou pa bezwen gen kè kase. Denmen, mache pran yo, paske Seyè a ap kanpe la avèk nou. 18Lè sa a, wa Jozafa mete ajenou, li bese tèt li byen ba devan Seyè a jouk fwon li rive atè. Tout moun peyi Jida yo ak moun lavil Jerizalèm yo bese tèt yo byen ba devan Seyè a tou pou adore l’. 19Moun Levi branch fanmi Keyat yo ansanm ak moun Levi branch fanmi Kore yo leve kanpe, yo pran fè lwanj Seyè a, Bondye pèp Izrayèl la, byen fò. 20Nan denmen maten, byen bonè, pèp la leve, li pati pou dezè Tekoa a. Le yo tapral leve lamach, Jozafa pale ak yo, li di konsa: -Nou menm moun peyi Jida ak moun lavil Jerizalèm, koute sa m’ap di nou! Mete konfyans nou nan Seyè a, Bondye nou an! Nou p’ap vole gadjè. Se pou nou kwè sa pwofèt li yo di nou an. N’ap genyen batay la. 21Apre sa, li fè yon pale ak pèp la. Li fè kèk mizisyen pran mache devan sòlda yo ak rad yo konn mete lè gen gwo fèt seremoni. Yo t’ap mache devan sòlda yo, yo t’ap chante: -Lwanj pou Seyè a! Li p’ap janm sispann renmen nou! 22Lè yo tanmen chante ak kè kontan pou fè lwanj Seyè a, Seyè a lage yon sèl bouyay nan mitan moun Amon yo, moun Moab yo ak moun mòn Seyi yo ki te vin atake peyi Jida a, yo pèdi batay la. 23Moun peyi Amon yo ak moun peyi Moab yo atake lame moun mòn Seyi yo, yo detwi yo nèt. Lèfini, yo vire yonn sou lòt nan yon chen manje chen, yonn touye lòt. 24Lè moun peyi Jida yo rive sou tèt yon ti bit kote yo ka wè tout dezè a, yo voye je yo gade kote lènmi yo ye a, yo wè yo tout te kouche mouri atè a. Pat gen yon moun ki te chape. 25Jozafa ansanm ak lame li a desann al piye tou sa lènmi yo te kite. yo jwenn kantite bèt, pwovizyon, rad ak anpil lòt bagay ki te gen valè. Yo pase twa jou ap ranmase. Men te gen sitelman, yo pa t’ ka pran tout pote ale. 26Sou katriyèm jou a, yo sanble nan fon benediksyon an pou fè lwanj Seyè a pou tou sa li te fè pou yo. Se poutèt sa yo rele fon an Beraka, non ki rete pou li jouk jounen jòdi a. 27Lèfini, tout moun peyi Jida yo ak moun lavil Jerizalèm yo ak wa Jozafa alatèt yo tounen lavil Jerizalèm ak gwo kè kontan, paske se Seyè a menm ki te ba yo okazyon fè fèt sou do lènmi yo. 28Lè yo rive lavil Jerizalèm, yo ale nan Tanp Seyè a, pandan yo t’ap jwe gita, bandjo ak twonpèt. 29Lè moun lòt nasyon yo vin konnen jan Seyè a te kraze lènmi peyi Jida yo, yo tout te soti pè anpil. 30Se konsa rèy Jozafa a pase dous, san bri san kont. Bondye te fè tout peyi ki te nan vwazinaj yo viv byen avè l’. 31Lè Jozafa moute sou fotèy wa peyi Jida a, li te gen trannsenkan sou tèt li. Li pase vennsenkan ap gouvènen lavil Jerizalèm. Manman l’ te rele Azouba. Se te pitit fi Chilki. 32Jozafa te swiv Asa, papa l’, pye pou pye nan tou sa li te fè. Li te fè sa ki dwat devan Seyè a. 33Tansèlman, tanp zidòl yo te la toujou nan peyi a, kifè pèp la pa t’ap sèvi Bondye zansèt yo a ak tout kè yo. 34Tou sa Jozafa te fè depi premye jou li te moute wa a rive jouk dènye jou a, n’a jwenn sa ekri nan liv Istwa Jeou, pitit Anani an, ki yon pòsyon nan liv Istwa Wa peyi Izrayèl yo. 35Yon lè, Jozafa, wa peyi Jida a, te pase kontra ak Okozyas, wa peyi Izrayèl la, ki te fè anpil bagay ki te mal devan Seyè a. 36Yo mete ansanm, yo fè fè anpil gwo batiman nan pò lavil Ezyongebè pou al fè trafik sou lanmè jouk nan peyi Tasis. 37Men Elyezè, pitit gason Dodava a, moun lavil Marecha, te avèti Jozafa. Li te di l’: -Paske ou te mete tèt ou ak Okozyas, Seyè a pral kraze sa ou te bati a. Batiman yo kraze, yo pa janm rive vwayaje pou peyi Tasis.


text: 1Nan tan sa a pa t’ gen wa nan peyi Izrayèl la. Yon jou, yon moun Levi ki te rete nan fon mòn Efrayim yo leve, l’ al pran yon fanm, moun lavil Betleyèm nan peyi Jida, pou fanm kay li. 2Men, fanm lan vin tonbe nan dezòd sou li, epi li kite l’, li tounen lakay papa l’, lavil Betleyèm nan peyi Jida. Li pase kat mwa la. 3Lè sa a, mari a leve, l’ al dèyè l’ pou l’ wè si li te ka tounen avè l’ ankò. Li te pati ansanm ak yon domestik ak de bourik. Madanm lan te byen resevwa l’ lakay papa l’. Lè papa madanm lan wè l’, li te byen kontan resevwa l’ tou. 4Bòpè a pran tèt moun Levi a, li fè l’ rete pase twa jou avè l’. Mesyedam yo manje, yo bwè, yo pase nwit nan kay la. 5Sou katriyèm jou a, yo leve granmaten, yo pare zafè yo pou yo pati. Men, papa madanm lan di moun Levi a konsa: -Mete yon bagay nan vant ou anvan. W’a santi ou anfòm. Aprè sa, w’a pati. 6Mesyedam yo chita, yo manje, epi yo bwè. Apre sa, papa madanm lan di moun Levi a konsa: -Tanpri, pase nwit la ankò isit la. Pran plezi ou non! 7Nonm lan te leve pou l’ pati, men bòpè a sitèlman kenbe la avè l’, li tounen pase nwit la la ankò. 8Sou senkyèm jou a, nan granmaten, li leve pou l’ ale. Bòpè a di l’ konsa: -Mete kichòy nan vant ou non, monchè. W’a pati pita. Se konsa de mesye yo chita, yo manje. 9Aprè sa, nonm lan leve pou l’ ale ansanm ak fanm kay li ak domestik li a, men bòpè a di l’: -Gade solèy pral kouche, tou rete pase nwit lan non. Talè fènwa pral tonbe. Rete non, monchè. Pran plezi ou! Denmen, w’a leve byen bonè pou vwayaj la, w’aprale lakay ou. 10Men, fwa sa a nonm lan pa t’ vle rete pase yon lòt nwit ankò. Li leve, l’ ale ansanm ak fanm kay li ak de bourik yo tou sele. Yo rive toupre lavil Jebis ki vle di lavil Jerizalèm. 11Lè sa a, te konmanse ap fè nwa anpil, domestik la di l’ konsa: -Ann fè yon antre nan lavil moun Jebis yo non. N’a pase nwit la la. 12Men, mèt la di l’ konsa: -Non! Nou pa pral antre nan lavil moun lòt nasyon yo, kote pa gen yon moun pèp Izrayèl la menm. N’ap fè wout nou jouk nou rive lavil Gibeya. 13Ann al pi devan. N’a pase nwit lan lavil Gibeya osinon lavil Rama. 14Se konsa yo pa rete, y’ al fè wout yo. Solèy t’ap fin kouche lè yo rive bò lavil Gibeya, ki nan teritwa moun branch fanmi Benjamen yo. 15Yo chankre sou wout la, yo vin pase nwit lan lavil Gibeya. Moun Levi a antre nan lavil la, l’ al chita sou plas la, men pesonn pa t’ envite yo vin pase nwit lan lakay yo. 16Nan aswè, yon granmoun gason ki t’ap sot nan jaden vin ap antre lakay li. Se te yon moun mòn Efrayim yo li te ye. Li te rete lavil Gibeya. Men, tout moun lavil yo se moun fanmi Benjamen yo te ye. 17Je granmoun lan al tonbe sou vwayajè yo ki te sou plas la. Li di moun Levi a konsa: -Kote ou prale? Kote ou soti? 18Moun Levi a reponn li: -Nou soti lavil Betleyèm nan peyi Jida, n’ap vwayaje, nou pral byen lwen nan fon mòn Efrayim yo. Se la mwen rete. Mwen te desann ale Betleyèm, men koulye a m’ap tounen lakay mwen. Pesonn pa envite nou vin pase nwit lan lakay yo. 19Nou gen manje ak zèb pou bourik nou, nou gen pen ak diven pou mwen, pou fanm kay mwen, ak pou domestik ki ak nou an. Nou pa manke anyen. 20Lè sa a granmoun lan di: -Pòt kay mwen louvri pou nou! Se mwen menm k’ap ba ou tou sa ou bezwen. Sèlman pa rete pase nwit lan la sou plas la. 21Se konsa li mennen yo lakay li, li bay bèt yo zèb. Mesyedam yo menm lave pye yo, epi yo manje, yo bwè. 22Yo t’ap koze yonn ak lòt lè kèk mesye lavil la, yon bann vòryen, vin sènen kay la. Yo pran frape nan pòt la. Yo pale ak granmoun ki te mèt kay la, yo di l’ konsa: -Fè nonm ki lakay ou a soti vin jwenn nou pou nou ka kouche avè l’. 23Mèt kay la soti al jwenn yo, li di yo konsa: -Non, mezanmi! Tanpri, pa fè vye bagay lèd sa a. Nonm lan se lakay mwen li ye. Pa vin fè bagay sal sa a. 24Bon, gade! Mwen gen yon jenn pitit fi, li menm li gen yon fanm kay. Mwen pral fè yo soti vin jwenn nou. Nou mèt kouche ak yo. Nou mèt fè sa nou vle ak yo. Men, pa vin fè ankenn vye bagay derespektan ak nonm lan. 25Men, mesye yo pa t’ vle koute l’. Lè sa a, moun Levi a pran fanm kay li a, li fè l’ soti al jwenn yo deyò a. Tout mesye yo kouche avè l’, yo fè tout kalite bagay avè l’ pandan tout nwit lan. Solèy t’apral leve lè yo kite l’. 26Lè bajou kase, fanm lan trennen jouk li rive devan papòt kay kote mari l’ te ye a. Li rete atè a jouk solèy fin leve. 27Nan maten, mari a leve, li louvri pòt pou l’ soti. Li fè sa pou l’ al fè wout li, li wè fanm kay li a blayi atè a devan kay la, ak de men l’ yo lonje sou papòt la. 28Li di: -Leve non! Ann ale! Men, fanm lan pa reponn li. Li pran kadav la, li mete l’ detravè sou bourik li, epi li pati, l’ al lakay li. 29Lè l’ rive lakay li, li pran yon kouto, li koupe kadav fanm kay li a fè douz moso, epi li voye yon moso nan chak branch fanmi peyi Izrayèl la. 30Chak moun ki te wè sa di konsa: -Nou pa janm wè bagay konsa! Bagay konsa pa janm rive nan mitan nou depi lè pèp Izrayèl la kite peyi Lejip rive jounen jòdi a. Annou kalkile byen kisa nou pral fè pou sa. Sa nou di nan sa?


text: 1Bon konprann bati kay li, li kanpe l’ avèk sèt gwo poto. 2Li fè yo pare bon vyann pou fè fèt, li fè bon konpoze ak diven, li ranje tab la byen ranje. 3Li rele sèvant li yo, li voye yo moute kote ki pi wo nan lavil la pou fè tout moun konnen nouvèl la, pou di yo: 4Nou menm ki poko konn anyen, vini non! Li rele moun san konprann yo, l’ap di yo: 5Vin manje manje mwen an non! Vin bwè bon diven mwen pare a non! 6Kite sòt! Vin aprann lavi! Vin mache nan chemen konesans. 7Si w’ap kouri dèyè yon moun k’ap pase moun nan betiz, l’ap joure ou mete sou li. Si w’ap rale zòrèy yon mechan, l’ap bat ou mete sou li. 8Pa janm kouri dèyè yon moun k’ap pase moun nan betiz. L’a rayi ou. Men, si w’ap kouri dèyè yon moun ki gen konprann, l’a gen respè pou ou. 9Si ou pale ak yon moun ki gen bon konprann, w’ap fè l’ gen plis bon konprann toujou. Plis w’ap moutre yon nonm debyen, plis l’ap mete sou konesans li. 10Lè ou gen krentif pou Bondye, se lè sa a ou konmanse gen bon konprann. Si ou konnen ki moun Bondye ye, ou gen lespri. 11Bon konprann ap fè ou viv lontan. L’ap fè ou wè plizyè lanne. 12Si ou gen bon konprann, premye moun k’ap pwofite sa se ou menm. Konsa tou, si w’ap pase konesans nan betiz, se ou menm tou k’ap peye konsekans lan pou kont ou. 13Moun sòt, se tankou yon fanm ki pale fò, ki pa konn anyen, ki pa wont anyen. 14Li chita sou yon chèz devan papòt lakay li, li kage chèz li kote ki pi wo nan lavil la. 15L’ap rele moun ki sou wout yo, ki pa sou bò l’. L’ap di yo: 16Vini jwenn mwen non, nou menm ki poko konn anyen! Li pale ak moun ki san konprann yo, li di yo: 17Dlo kay moun toujou pi fre. Manje deyò toujou gen pi bon gou! 18Men, moun ki pran nan pawòl fanm sa a pa konnen lè yo mete pye lakay li se papye lanmò yo yo senyen. Depi yo antre lakay li, yo deja mouri.


text:
Réglage BMW m' X 6
Wi, se sa ou marque nouvèl, machin, yon BMW X 6 a motè ki pi pwisan ak pi kreyatif akseswa yo pou yon mak BMW. Étape nan jwèt lan e nou dekouvri avanti de conduite 6 X an. Ou ka menm amelyore Et obtenir réglage BMW ou, jis chwazi tou sa ou vle pou abòde machin lan: chwazi koulè, lanp sèt branch lan, sistèm verrouillage, nouvo fennèt, wilds ak plis lòt yo, epi yo chwazi chemen ki mennen kote ou vle race. Ou konn kondwi nan neige, lapli tonbe, oubyen sunny wout! pran plezi!
Star fim Smooch
Être Kipidon today\\ a. Ede sa a koup célèbre wè zetwal ak santi papillons mal lè yo bo. Souke kò ou pawòl nan bouch pou tout fanm ki pa t ' touche lizyè. Atansyon! Don\\ t jwenn pris bo par paparazzi yo! Souke kò ou ak ou sourit ansanm D' chak pawòl nan bouch. Evite Sur bò jan ou pwal pèdi tèt ou. Fin chak nivo pou wè pwen star-studded ou! Jwi, ti Kipidon! Renmen, se nan syèl la!-)
Prensès peyi sik
Prensès sont délicate, santi bon ak koulè vif jis tankou bonbons. Ak koulè pastel, sik kouvri bonbons sont difisil pou reziste. Se konsa sont damsels ak manto yo ak pòtay accolades. Imajine ou se yon bèl prensès ki gen castle l' nan yon sirèt mond, prensès peyi sik. Te kapab ou kwè ke tou sa alantou nou moun k'ap fè bagay dous, recherche, goûts ak granmoun santi enkwayab. Sèvi ak imajinasyon ou ak eseye pou respekte Candy depanse yon jou majik nan mond fantasy sa yo. Lè ou se surround en se konsa ou bezwen gade fabuleux chak jou. Ou yo nan konpetisyon ak sa délices, sucres siwo myèl ak sunny bagay dous. Ou te kapab gade kokenn jis mélange ak asòti an koulè dwat ak bagay. Vini ak yon liste super-sweet, ak yon prestijyez rad e chwazi yon hairdo ki te ap fè ou prensès de sik peyi a. Jwi
Ajan, P
Perry, Platypus a, codenamed, ajan P, se Phineas ak Ferb\\ a animo platypus, ki, inconnu propriétaires l' yo, pou yo viv yon vi doub kòm yon ajan sekrè pou yon òganizasyon gouvènman de espions animal. Pandan ke li te pase lè l' gen lavi nan Phineas ak Ferb\\ nan lakou plaj pati, Perry resevwa yon apèl trè enpòtan de siperyè l, mesye majò Monogram. Li sanble yon bagay pa bon se nan lavil ak sèl ajan p siksè kab rezoud mistè a. Byen, gason ak ti fi, it\\ an tan pou Perry Platypus a, pou yo kite pati a epi pou pwepare pou nouvo misyon l' ansanm ak pou p ajan bòs bezwen yon ti jan nou te ede. Kale kò li compétences mode ou pandan yo ap jwe \\"Agent P\\ a" abiye jwèt epi ede l' masquer pou li enpòtan sou kouvè misyon w ap chwazi de amwa kache l' pi bon teni a ansanm ak akseswa pou mete ansanm teni san fot a pou yon ajan sekrè!
Byenveni nan BBDressup.com, se yon plezi nèt san abiye nan jwèt pou fi sit entènèt. Chak Et chak jou nou fonction 6 nouvo libre rad moute jwèt. sa se pwèske 40 nouvo filles jwèt pa semenn yo tout approprié pou nou odyans jenn gason. Nou pwèske ont abiye jwèt pou fi. Maryaj, mode, célébrités, prensès, contes, ak mermaid abiye jwèt pou sèlman bay non de twa. Boudis nou gen tou rad animal moute jwèt ak cuisine jwèt, jwèt VPN pou fi ak lis la va. Bon de tout, se sa tout nou fi jwèt yo nèt gratis, epi nou pa bezwen une connexion ou abònman yo. jis vini ak mache jan ou renmen tout de nou lib rad moute jwèt chak jou. Tanpri, tchyeke tounen souvan, jan nou toujou chanje e amelyore rad nou moute sit entènèt jwèt.
D' 2011-2012, tout dwa rezève. patrone pa Abiye jwèt


text: 1Pitit mwen yo, m’ap ekri nou lèt sa a pou nou pa fè peche. Men, si yon moun rive fè peche, nou gen yon avoka k’ap plede pou nou bò kot Papa a: Se Jezikri, moun ki te mache dwat devan Bondye a. 2Paske, Jezikri te ofri tèt li tankou bèt yo ofri bay Bondye, pou Bondye te ka padonnen peche nou yo, pa peche pa nou yo ase, men peche tout moun tou. 3Si nou fè sa Bondye mande nou fè, lè sa a nou mèt sèten nou konnen li. 4Lè yon moun di: mwen menm, mwen konn Bondye, epi pou anmenmtan an li pa fè sa Bondye mande l’ fè a, moun sa a se yon mantò. Verite a pa nan li. 5Men, moun ki obeyi pawòl Bondye a, se moun sa a ki konmanse renmen Bondye tout bon vre. Men ki jan nou ka konnen nou fè yonn ak Bondye: 6Lè yon moun di li fè yonn ak Bondye, se pou l’ viv tankou Jezi te viv la. 7Mezanmi, se pa yon kòmandman tou nèf m’ap ban nou nan lèt sa a. Se menm ansyen kòmandman yo te ban nou depi nan konmansman an. Ansyen kòmandman sa a, se menm pawòl nou te tande deja a. 8Men, nan yon sans, se yon kòmandman tou nèf m’ap ban nou la a. Nou wè kòmandman sa a se yon bagay k’ap aji tout bon nan lavi Kris la ak nan lavi pa nou tou, paske fènwa a ap pase, limyè tout bon an gen tan ap klere. 9Moun ki di yo nan limyè epi pou anmenmtan yo rayi frè yo, moun konsa nan fènwa toujou. 10Se moun ki renmen frè yo ki nan limyè a. Konsa, pa gen anyen nan yo ki ka fè yon lòt tonbe nan peche. 11Men, moun ki rayi frè yo, yo nan fènwa toujou. Y’ap mache nan fènwa, yo pa konnen kote yo prale, paske fènwa a rann yo avèg. 12Timoun mwen yo, m’ap ekri nou paske Bondye padonnen peche nou yo poutèt Jezikri. 13M’ap ekri nou, nou menm granmoun, paske nou konnen moun ki la depi nan konmansman an. M’ap ekri nou, nou menm jennmoun, paske nou kraze dyab la. M’ap ekri nou, nou menm timoun, paske nou konn Papa a. 14M’ap ekri nou, nou menm granmoun, paske nou konnen moun ki la depi nan konmansman an. M’ap ekri nou, nou menm jennmoun, paske nou gen anpil fòs: nou kenbe pawòl Bondye a nan kè nou, nou kraze dyab la. 15Pa renmen lemonn, ni anyen ki soti nan lemonn. Si yon moun renmen lemonn, li pa gen renmen pou Papa a nan kè li. 16Bagay ki soti nan lemonn se egzijans lachè, se gwo tanta, se lògèy k’ap vire tèt moun lè yo gen anpil byen sou latè. Tou sa pa soti nan Papa a. Se nan lemonn sa soti. 17Se pase lemonn ap pase, ansanm ak tou sa moun jwenn ladan l’ yo ta vle genyen. Men, moun ki fè sa Bondye vle, y’ap viv pou tout tan. 18Pitit mwen yo, dènye jou a pa lwen rive. Nou tande yo te di nou moun k’ap goumen ak Kris la gen pou vini. Men koulye a, se yon bann moun ki kanpe pou konbat Kris la. Se sa ki fè nou konnen dènye jou a pa lwen rive ankò. 19Moun sa yo pa t’ avèk nou tout bon, se poutèt sa yo kite nou. Si yo te avèk nou tout bon, yo ta toujou rete la avèk nou. Men, yo kite nou pou tout moun ka wè aklè yo yonn pa t’ avèk nou tout bon. 20Pou nou menm, nou te resevwa Sentespri Kris la te voye sou nou an, konsa nou tout nou konn verite a. 21Si m’ap ekri nou lèt sa a, se pa paske nou pa konn verite a non. Men, okontrè, se paske nou konnen li. Paske nou konnen pa gen manti ki ka soti nan verite a. 22Kilès k’ap bay manti la a? Se moun ki di Jezi pa Kris la. Moun sa a, se goumen l’ap goumen ak Kris la. Li voye ni Papa a ni Pitit la jete. 23Moun ki voye Pitit la jete, li voye Papa a jete tou. Moun ki rekonèt Pitit la, li rekonèt Papa a tou. 24Se poutèt sa, pawòl nou te tande depi nan konmansman an, kenbe li nan kè nou. Si nou kenbe sa nou te tande depi nan konmansman an nan kè nou, n’ap toujou fè yonn ak Papa a ansanm ak Pitit la. 25Men sa Jezikri te pwomèt l’ap ban nou an: se lavi ki p’ap janm fini an. 26M’ap ekri nou tou sa poutèt moun k’ap chache twonpe nou yo. 27Pou nou menm, Kris la te voye Sentespri a sou nou. Toutotan Sentespri a nan kè nou, nou pa bezwen pesonn moutre nou anyen, paske Sentespri a ap moutre nou tout bagay. Sa l’ap moutre nou an se verite, se pa manti. Se poutèt sa, ann fè sa Sentespri a ap moutre nou, ann toujou fè yonn ak Kris la. 28Wi, pitit mwen yo, ann toujou fè yonn ak Kris la. Konsa, lè Kris la va parèt, n’a gen konfyans. Wi, jou la vini an, nou p’ap wont devan l’, yo p’ap kapab voye nou jete byen lwen li. 29Nou konnen Kris la se yon moun ki te mache dwat devan Bondye. Se pou nou konnen tou, tout moun ki fè sa ki dwat devan Bondye se pitit Bondye yo ye.


text: 1Tout moun pèp Izrayèl yo pati, yo kite dezè Sin lan, dapre lòd Seyè a te ba yo. Yo fè wout la moso pa moso, jouk yo rive Refidim kote yo moute tant yo. Men, pa t’ gen dlo la pou pèp la te bwè. 2Yo leve fè kont ak Moyiz. Yo di l’: -Ban nou dlo pou nou bwè! Moyiz reponn yo: -Poukisa n’ap chache m’ kont konsa? Pouki n’ap sonde Seyè a konsa? 3Men, pèp la te swaf dlo anpil, yo t’ap bougonnen sou do Moyiz. Yo di l’: -Poukisa ou fè nou soti kite peyi Lejip la? Gen lè se pou te fè nou vin mouri swaf dlo isit la, avèk pitit nou yo ansanm ak tout bèt nou yo? 4Moyiz menm lapriyè nan pye Bondye. Li di l’ konsa: -Kisa pou m’ fè ak moun sa yo? Yo san lè touye m’ ak kout ròch! 5Seyè a di Moyiz: -Pran kèk chèf fanmi pèp Izrayèl la avèk ou, pase devan pèp la. Kenbe baton ou te sèvi pou frape gwo la rivyè Nil lan nan men ou. Epi mache. 6Mwen menm, m’ap kanpe laba a, dwat devan ou, sou tèt gwo ròch Orèb la. W’a frape ròch la, dlo va soti ladan l’. Pèp la va bwè. Se sa menm Moyiz te fè devan chèf fanmi pèp Izrayèl la. 7Yo rele kote sa a Masa ak Meriba, paske pèp Izrayèl la t’ap chache kont, yo t’ap sonde Seyè a lè yo te mande: Eske Seyè a nan mitan nou, wi ou non? 8Antan pèp Izrayèl la Refidim, moun Amalèk yo vin pou goumen ak yo. 9Moyiz di Jozye konsa: -Chwazi kèk gason pou nou. Denmen w’a soti al goumen ak moun Amalèk yo. Mwen menm, m’a moute sou tèt ti mòn lan avèk baton Bondye te ban mwen an nan men mwen. 10Jozye fè tou sa Moyiz te di l’ fè. Li soti al goumen ak moun Amalèk yo. Moyiz menm moute sou tèt ti mòn lan ansanm ak Arawon ak Our. 11Tout tan Moyiz te kenbe men l’ yo leve anlè, se moun Izrayèl yo ki te pi fò. Men, kou Moyiz bese men l’, se moun Amalèk yo ki te pi fò. 12Rive yon lè Moyiz te bouke, de bra l’ t’ap fè l’ mal. Arawon ak Our pran yon ròch, yo mete l’ deyè Moyiz, yo fè Moyiz chita sou li. Yo chak pran yon bra Moyiz, yo kenbe yo anlè. Yo kenbe yo konsa jouk solèy kouche. 13Jozye menm te bat Amalèk ak moun li yo byen bat, li touye yo anba kout nepe. 14Apre sa, Seyè a di Moyiz: -Ekri sa nan liv rejis la pou moun yo pa janm bliye batay sa a. W’a di Jozye konsa m’ap efase non Amalèk sou latè pou yo pa janm chonje l’ ankò. 15Moyiz bati yon lòtèl, li rele l’: Seyè a se drapo m’. 16Apre sa li di: -Men mwen leve men m’ devan fotèy Seyè a, Seyè a p’ap janm sispann goumen ak moun Amalèk yo.


text: 1Pa fè granmoun gason yo repwòch twò di. Pale ak yo tankou ou ta pale ak papa ou. Aji ak jenn jan yo tankou si yo te frè ou; 2ak granmoun fanm yo, tankou si yo te manman ou; ak jenn fi yo, tankou si yo te sè ou, san okenn move lide. 3Pran swen vèv ki vèv tout bon yo. 4Men, si yon vèv gen pitit, osinon pitit pitit, se pou pitit yo aprann fè tout devwa Bondye mande yo fè pou pwòp fanmi yo anvan. Konsa, y’a fè tou sa yo dwe fè pou papa yo, manman yo ak granparan yo. Se sa ki pou fè Bondye plezi. 5Yon fanm ki vèv tout bon, ki pa gen pesonn pou okipe l’, li mete tout espwa li nan Bondye, l’ap lapriyè tout tan, l’ap mande l’ konkou lajounen kou lannwit. 6Men, yon vèv ki lage kò l’ nan plezi, se yon vèv ki mouri, menm si l’ vivan toujou. 7Men sa pou ou moutre yo, pou pesonn pa jwenn okenn repwòch pou fè yo. 8Si yon moun pa pran swen fanmi l’, sitou moun k’ap viv lakay li, li nye konfyans li nan Bondye, li pi mal pase yon moun ki pa janm kwè nan Bondye. 9Pa mete okenn vèv sou lis toutotan li pa gen swasantan. Epi, se pou l’ te marye yon sèl fwa. 10Se pou tout moun konnen tou sa li te fè ki byen: tankou si li elve pitit li yo byen, si l’ konn resevwa moun byen lakay li, si l’ konn lave pye moun pèp Bondye a, si l’ ede malere yo, si l’ fè tout lòt kalite byen. 11Men, pa mete okenn vèv ki poko gen laj sa a sou lis. Paske, lè anvi a pran yo pou yo marye, yo vire do bay Kris la. 12Lè konsa yo vin antò, paske yo pa kenbe premye pwomès yo te fè l’ la. 13Apre sa, yo pran abitid pèdi tan yo ap mache pòt an pòt. Sa ki pi rèd ankò, yo vin tripòt, fouyapòt. Y’ap foure bouch yo nan sa ki pa gade yo. 14Se poutèt sa, mwen ta pito wè jenn vèv yo marye pou yo ka gen pitit, pou yo sa okipe kay yo. Konsa, yo p’ap bay lènmi nou yo chans pale nou mal. 15Paske, gen vèv ki vire do yo deja, y’ap swiv Satan. 16Men, si yon fanm ki gen lafwa gen yon vèv nan fanmi l’, se pou l’ ede l’, pou l’ pa kite l’ sou kont legliz la, pou legliz la ka ede vèv ki nan nesesite tout bon yo. 17Kanta chèf reskonsab yo k’ap dirije legliz la byen, se pou yo resevwa yon lajan doub, sitou ansyen k’ap bay tout tan yo pou bay pawòl la ak pou fè enstriksyon moun yo. 18Se sa ki ekri nan Liv la: Pa mare bouch bèf la lè l’ap fè moulen kann lan mache. Ou ankò: Moun ki travay fèt pou resevwa lajan travay li. 19Pa kite pesonn vin pote plent pou yon chèf reskonsab, esepte si moun lan gen de osinon twa temwen avè li. 20Se pou ou fè moun ki fè peche yo repwòch devan tout moun. Konsa, lòt yo va pè. 21Devan Bondye, devan Jezikri, devan tout zanj k’ap viv pou Bondye yo, men sa m’ap mande ou: swiv lòd sa yo san fè ni patipri ni moun pa nan tou sa w’ap fè. 22Pa prese mete men sou tèt yon moun pou ba l’ yon chaj nan legliz la. Pa mele nan peche okenn moun. Evite tou sa ki mal. 23Ak maladi lestonmak ou a, sispann bwè dlo sèlman. Bwè ti diven tou pou ede ou fè dijesyon. 24Gen moun, anvan menm ou jije yo, ou gen tan wè tout peche yo aklè konsa. Gen lòt menm, se lontan apre ou wè sa yo fè ki mal. 25Konsa tou, tout byen yon moun fè gen pou parèt aklè, menm sa ou pa wè lapoula. Yo pa ka rete kache.


text: 1Pou chèf sanba yo. Se sou lè yon chante yo chante lè y’ap kraze rezen. Se yon sòm pitit Kore yo. Ala bèl kay ou a bèl, Seyè ki gen tout pouvwa! 2Jan mwen anvi wè kay Seyè a sa! M’ap deperi sitèlman m’ anvi al lakay Seyè a. M’ap chante, m’ap fè fèt pou Bondye vivan an. 3Menm ti zwezo jwenn kote pou yo rete, menm iwondèl jwenn nich pou mete pitit yo: Se toupre lotèl ou yo, Seyè ki gen tout pouvwa, ou menm ki Bondye mwen, ou menm ki wa mwen! 4Ala bon sa bon pou moun k’ap viv lakay ou yo! Yo toujou ap fè lwanj ou. 5Ala bon sa bon pou moun ki mete konfyans yo nan ou, pou moun ki fè lide ale sou Mòn Siyon an! 6Lè y’ap pase nan mitan Fon Sèk la, yo fè l’ tounen yon kote ki plen sous dlo. Anvan yon ti lapli tonbe, tout jaden bèl. 7Plis y’ap mache, se plis y’ap gen fòs. Yo gen pou yo parèt devan Bondye sou mòn Siyon an. 8Seyè, Bondye ki gen tout pouvwa a, koute lapriyè mwen. Bondye Jakòb la, panche zòrèy ou pou tande m’. 9Bondye, ou menm ki tout pwoteksyon nou, voye benediksyon ou sou wa ou te chwazi pou nou an! 10Yon jou pase anndan lakay ou pi bon pase mil jou pase nenpòt lòt kote. Mwen ta pito rete kanpe nan papòt kay Bondye a pase pou m’ ta rete anndan kay mechan yo. 11Paske, se Seyè a ki tout defans mwen, se li menm k’ap pwoteje nou. L’ap ban nou favè li, l’ap fè yo respekte nou. Lè yon moun ap mennen yon vi ki san repwòch, Bondye p’ap janm refize l’ okenn bon bagay. 12Bondye ki gen tout pouvwa, ala bon sa bon pou moun ki mete konfyans yo nan ou!


text: 1Lè sa a, gen kèk chèf fanmi Izrayèl yo ki te vin kote m’ pou m’ te fè yo konnen volonte Bondye. 2Se konsa, Seyè a pale avè m’, li di m’ konsa: 3-Nonm o! Moun sa yo lage kò yo bay zidòl nèt. Yo kite zidòl pran nanm yo pou fè sa ki mal. Yo met nan tèt yo mwen pral kite yo vin mande m’ konsèy? 4Enben, pale ak yo, di yo konsa: Men mesaj Seyè sèl Mèt la voye ba yo: Tout moun nan pèp Izrayèl la ap lage kò yo bay zidòl yo nèt, yo kite zidòl pran nanm yo pou fè sa ki mal. Lèfini, y’ap vin jwenn pwofèt Bondye a! Se mwen menm menm, Seyè a, k’ap ba yo repons yo merite poutèt kantite zidòl y’ap sèvi yo. 5Zidòl yo te fè moun pèp Izrayèl yo vire do ban mwen. Men, m’ap reponn yo pou yo ka tounen vin jwenn mwen ankò. 6Koulye a, men sa pou ou di moun pèp Izrayèl yo, men mesaj Seyè sèl Mèt la voye ba yo: Tounen vin jwenn mwen. Vire do bay zidòl nou yo, sispann fè vye bagay derespektan sa yo. 7Chak fwa yonn nan moun pèp Izrayèl yo osinon yonn nan moun lòt nasyon k’ap viv nan mitan pèp mwen an va vire do ban mwen pou li al sèvi zidòl, si li kite zidòl pran nanm li pou li fè sa ki mal, lèfini pou li konprann pou li al jwenn pwofèt Bondye a pou mande l’ mande m’ anyen, se mwen menm menm, Seyè a, ki pral ba li repons la. 8M’ap kenbe tèt ak li. M’ap fè l’ tounen yon egzanp pou yo mete non l’ nan chante. M’ap wete l’ nan mitan pèp mwen an. Lè sa a, n’a konnen se mwen menm ki Seyè a. 9Si yon pwofèt kite yo pran tèt li pou li pa pale verite, se mwen menm k’ap kite yo pran tèt li. M’ap lonje men m’ sou li pou m’ pini l’, m’ap wete l’ nan mitan pèp mwen an, pèp Izrayèl la. 10Ni pwofèt la, ni moun ki te vin jwenn li an ap peye pou sa yo fè. Y’ap resevwa menm chatiman an. 11Konsa, moun pèp Izrayèl yo p’ap vire do ban mwen ankò. Yo pa pral avili tèt yo nan fè sa ki mal. Lè sa a, se pèp mwen y’ap ye, se mwen menm k’ap Bondye yo. Se mwen menm, Seyè sèl Mèt la, ki di sa. 12Seyè a pale avè m’ ankò, li di m’ konsa: 13-Nonm o! Si moun k’ap viv nan yon peyi peche kont mwen, si yo pa kenbe pawòl yo ak mwen, m’ap lonje men m’ sou yo pou m’ pini yo. M’ap koupe viv yo. M’ap fè yon sèl grangou tonbe sou yo, m’ap touye ni moun, ni bèt nan peyi a. 14Si twa moun dwat sa yo, Noe, Danèl ak Jòb, ta nan mitan yo, se yo menm ase ki t’ap sove lavi yo, paske se yo ki te mache dwat. Se mwen menm, Seyè sèl Mèt la, ki di sa. 15Ou ankò, mwen ta ka voye bèt sovaj touye tout moun nan peyi a, pou fè peyi a tounen yon dezè moun pè travèse poutèt bèt sovaj sa yo. 16Si twa moun sa yo ta nan mitan yo, jan nou konnen mwen vivan vre a, -se mwen menm, Seyè sèl Mèt la, k’ap pale, -yo pa ta ka sove ata pwòp pitit gason ak pitit fi yo. Se yo ase ki t’ap sove. Tout peyi a t’ap tounen yon dezè. 17Ou ankò, mwen ta ka voye lagè sou peyi a. Mwen ta ka bay lòd pou nan lagè a yo touye dènye moun ak dènye bèt. 18Si twa mesye sa yo ta nan peyi a, jan nou konnen mwen vivan vre a, -se mwen menm, Seyè sèl Mèt la, k’ap pale, -yo pa ta ka sove ata pwòp pitit gason ak pitit fi yo. Yo ase ki ta sove. 19Si mwen ta voye yon move maladi sou peyi a, si mwen ta move sou li jouk pou m’ ta voye yon maladi san renmèd pou m’ touye ni moun ni bèt, 20epi si Noe, Danèl ak Jòb te la nan peyi a, jan nou konnen mwen vivan vre a, -se mwen menm, Seyè sèl Mèt la, k’ap pale, -yo pa ta sove ata pwòp pitit gason ak pitit fi yo. Se yo ase ki ta sove lavi yo, paske se yo ki te mache dwat. 21Men sa Seyè, Bondye sèl Mèt la, di ankò: M’ap voye kat pi gwo chatiman m’ yo sou lavil Jerizalèm: lagè, grangou, bèt sovaj ak move maladi, pou yo touye dènye moun ak dènye bèt. 22Men, si nou wè gen kèk moun ki chape, epi ki sove pitit gason yo ak pitit fi yo, gade yo byen lè y’a vin jwenn nou. Gade jan yo viv, gade sa yo fè. Lè sa a, n’a wè si m’ pa t’ gen rezon voye tout malè sa yo sou lavil Jerizalèm. 23Wi, lè n’a wè jan moun sa yo t’ap viv ak sa yo t’ap fè, n’a konnen mwen te gen rezon fè lavil Jerizalèm sa m’ te fè l’ la. Se mwen menm, Seyè sèl Mèt la, ki di sa.


text: 1Lè tout wa peyi Amori yo ki te rete lòt bò larivyè Jouden sou bò solèy kouche a ansanm ak tout wa peyi Kanaran yo ki te rete sou tout rivaj gwo lanmè Mediterane a vin konnen Seyè a te cheche dlo larivyè Jouden an pou pèp Izrayèl la te pase larivyè a, yo vin pè anpil, yo pèdi tout kouraj yo devan pèp Izrayèl la. 2Lè sa a, Seyè a pale ak Jozye, li di l’ konsa: -Pran wòch dife, kase yo fè zenglen pou sikonsi gason pèp Izrayèl ki fèt nan dezè a. 3Se konsa, Jozye fè yon bann zenglen wòch byen file, li sikonsi tout gason pèp Izrayèl la yon kote yo rele Bit po ti kòk. 4Li te fè sa paske tout gason ki te gen laj pou yo pote zam lè yo te soti kite peyi Lejip la te mouri nan dezè a pandan yo t’ap vwayaje a. 5Tout gason ki te vivan lè yo te soti kite peyi Lejip la te sikonsi. Men, ankenn nan gason ki te fèt pandan yo t’ap vwayaje nan dezè a pa t’ ankò sikonsi. 6Pèp Izrayèl la te pase karantan ap vwayaje nan dezè a. Pandan tout tan sa a, tout gason ki te gen laj pou fè lagè lè yo te soti kite peyi Lejip la te mouri, paske yo pa t’ koute Seyè a lè li te pale yo. Se konsa li te di yo li pa t’ap kite yo yonn wè peyi li te pwomèt li t’ap bay zansèt yo a, bon peyi kote lèt ak siwo myèl ap koule tankou dlo a. 7Men, li ba yo pitit pou ranplase yo. Se pitit sa yo Jozye te sikonsi paske yo pa t’ sikonsi yo lè yo t’ap vwayaje nan dezè a. 8Lè li fin sikonsi tout gason yo, tout pèp la rete la kote yo te moute tant yo a, jouk yo te geri. 9Apre sa, Seyè a di Jozye konsa: -Jòdi a mwen wete wont yo te fè nou nan peyi Lejip la, mwen voye l’ jete. Se poutèt sa yo rele kote yo te ye a Gilgal jouk jòdi a. 10Antan pèp Izrayèl la te rete Gilgal nan plenn ki toupre lavil Jeriko, yo fete Fèt Delivrans lan nan aswè katòzyèm jou premye mwa a. 11Nan denmen Fèt Delivrans lan, yo manje manje yo rekòlte nan peyi a: grenn ble griye ak pen kwit san ledven. 12Apre sa, laman lan sispann tonbe. Depi lè sa a, pèp Izrayèl la pa jwenn laman pou yo manje ankò. Pandan tout lanne a yo manje manje yo te rekolte nan peyi Kanaran an. 13Yon jou, antan Jozye te toupre lavil Jeriko a, li rete konsa, li wè yon nonm kanpe devan l’ avèk yon nepe nan men l’. Jozye mache sou li, epi li mande l’: -Ou se yonn nan moun pa nou yo osinon yon lènmi? 14Nonm lan reponn li: -M’ pa ni yonn ni lòt. Mwen se kòmandan an chèf lame Seyè a. Mwen fèk rive. Jozye tonbe ajenou devan l’, li bese tèt li jouk atè, li di l’ konsa: -Se sèvitè ou mwen ye, mèt. Kisa ou vle m’ fè pou ou? 15Kòmandan an chèf lame Seyè a di l’ konsa: -Wete sapat nan pye ou. Kote ou kanpe a se yon kote ki apa pou Bondye. Epi Jozye fè sa li di l’ fè a.


text:
Si veyikil nèf ou a oswa veyikil ou lwe pou lontan genyen yon gwo domaj ki toujou egziste oswa ki re-parèt apre yon kantite tantativ rezonab pou repare li, ou kapab gen dwa pou jwen yon ranbousman oswa pou ranplase veyikil la. Toujou sonje se pa tout pwoblèm oto ki grav ase pou kalifye dapre Lwa sou Oto Domaje.
Veyikil ki pwoteje anba lwa sou oto domaje:
Nenpòt oto nèf, motosiklèt nèf, kamyonèt nèf oswa kamyon nèf ou achte nan Massachusetts nan yon konsesyonè oto nèf pou itilizasyon pèsonèl ou oswa pou itilizasyon fanmi ou pwoteje anba Lwa sou oto domaje pou "peryòd pwoteksyon" yon ane oswa 15,000 mil itilizasyon apati dat ou resevwa li a, kèlkeswa sa ki vin anvan. Lalwa pwoteje tou veyikil yo revann pandan peryòd pwoteksyon yon ane a oswa 15,000 mil, ak oto nèf ou lwe pou lontan apre 1ye jiyè 1997.
Veyikil ki pa pwoteje anba lwa sou oto domaje:
- kay sou woulèt;
- veyikil ki konstwi sitou pou pa itilize nan wout;
- veyikil yo itilize sitou pou biznis;
- veyikil ki genyen domaj akòz neglijans pwopriyetè yo, aksidan, zak vandalis, oswa reparasyon ki pa otorize yon moun ki nan konsesyonè veyikil la oswa ki pa ajan otorize fè; oswa
- veyikil yo lwe pou lontan anvan 1ye jiyè 1997.
Peryòd Pwoteksyon:
Peryòd pwoteksyon an se yon ane oswa 15,000 mil itilizasyon apati dat premye livrezon an, kèlkeswa sa ki vini anvan. Sa vle di ou dwe pote plent domaj la epi ou dwe fè tantativ pou jwenn reparasyon ki nesesè a pandan peryòd sa a. Men, ou kapab fè tantativ pou jwenn dènye reparasyon manifakti a apre peryòd pwoteksyon an.
Gwo Domaj:
Lalwa sou oto domaje pwoteje sèlman domaj ki grav-sa ki afekte itilizasyon, valè machann oswa sekirite veyikil la. Lwa a pa fè lis domaj yo konsidere ki grav. Ou dwe anmezi pou montre sitou kouman domaj la afekte itilizasyon, pwoteksyon oswa valè machann veyikil ou. Pa egzanp, pou pwouve fason domaj la afekte valè machann lan, ou dwe montre veyikil vo omwen 10 pousan pi piti pase sa li ta vo san si li pa t genyen domaj la. Menm si yon domaj kapab anmèdan, li pa nesesèman grav.
Tantativ pou Reparasyon
Kantite rezonab tantativ pou reparasyon:
Lalwa sou oto domaje bay manifakti a, ajan li oswa konsesyonè otorize li yon "kantite tantativ rezonab" pou repare domaj ki grav la. Estanda sa a satisfè si, nan peryòd pwoteksyon an (1 ane oswa 15,000 mil):
- gen tantativ ki fèt pou reparasyon pandan 3 fwa oswa plis pou menm domaj grav la, epi pwoblèm kontinye oswa reparèt nan peryòd pwoteksyon an;
oswa
- tantativ pou reparasyon pou nenpòt domaj grav oswa pou nenpòt gwoup domaj totalize 15 jou ouvrab oswa plis, pa nesesèman tout alafwa.
Remak: Yon jou ouvrab se nenpòt jou depatman sèvis antretyen yon konsesyonè otorize louvri pou biznis.
Pa bliye konsève dosye konplè ak egzat tout kontra yo ou te fè avèk konsesyonè a oswa konsesyonè a, ak tout resi yo. Ou gen dwa pou resevwa yon bòdwo ki gen dat epi ki detaye pou nenpòt travay reparasyon, avèk tou travay reparasyon sou garanti, dapre Règleman Veyikil-a-Motè Pwokirè Jeneral la (940 CMR 5.00). Analize bòdwo yo pou asire pwoblèm ki lakòz ou te pote plent lan fè pati lis la.
Domaj la dwe kontinye oswa reparèt apre yon kantite tantativ rezonab pou reparasyon epi li toujou afekte veyikil ou anvan ou kapab fè pwochen etap la nan pwosesis Lwa sou oto domaje.
Dènye Tantativ pou Reparasyon:
Si domaj grav la kontinye oswa reparèt apre manifakti a oswa konsesyonè otorize a fè yon kantite tantativ rezonab reparasyon pou repare domaj la, ou dwe bay manifakti a (pa konsesyonè a) yon dènye opòtinite pou reparasyon, ki pa depase sèt jou ouvrab, pou repare domaj la. Peryòd sèt (7) jou sa a kòmanse lè manifakti a konnen oswa ta dwe konnen 3 tantativ pou reparasyon an oswa 15 jou ouvrab la sou limit sèvis la satisfè oswa depase. Anjeneral se dat manifakti a resevwa yon lèt ou voye ba li pou ba li yon dènye opòtinite pou fè reparasyon. Ou kapab fè manifakti a konnen dènye opòtinite ou ba li menm apre peryòd yon ane oswa 15,000 mil fen pwoteksyon an.
Ou ta dwe voye notifikasyon dènye opòtinite pou reparasyon sou fòm lèt sètifye nan biwo rejyonal manifakti a, epi pou jwenn resi pou asire yo resevwa notifikasyon an. (Al gade modèl ki anba a.) Ou kapab jwenn adrès sa a nan Lis adrès manifakti otomobil nou. Lè w fè manifakti a konnen dirèkteman pa lapòs epi ou sere kopi lèt ou yo, se pi bon fason pou montre dokiman pou pwouve manifakti a te resevwa yon dènye opòtinite pou li fè reparasyon.
Apre 7 jou ouvrab, ou kapab al chèche veyikil ou. Manifakti a kapab chwazi pou pa itilize dènye opòtinite sa a pou eseye jwenn reparasyon. Si apre sèt (7) jou ouvrab, domaj grav la pa repare, oswa li reparèt apre yo fin repare li, ou gen dwa pou jwenn yon ranbousman lajan ou oswa pou jwenn ranplasman veyikil la dapre Lwa sou oto domaje. Si manifakti veyikil la pa konfòme li avèk tout volonte li, ou kapab mande pou genyen yon odisyon nan abitraj.
Modèl Notifikasyon Dènye Opòtinite pou Reparasyon
Sere yon Kopi pou Dosye ou
Ranplasman
Si veyikil ou kalifye antan yon veyikil domaje epi manifakti a ofri w yon lòt veyikil pou ranplase sa w te achte anvan an, veyikil li ofri w la dwe yon veyikil ou kapab aksepte. Ou lib pou refize yon veyikil pou ranplase lòt veyikil la, epitou ou lib pou mande pou yo remèt ou lajan ou. Men, ou pa kapab refize yon ranbousman epi pou mande yon ranplasman. Si w resevwa yon veyikil pou ranplase sa w te achte a anba Lalwa sou oto domaje, yon nouvo peryòd pwoteksyon yon ane oswa 15,000 mil ap kòmanse apati dat ou resevwa veyikil pou ranplase sa w te achte a.
Si manifakti a ba ou yon veyikil pou ranplase sa w te achte a, li dwe ranbouse ou pou depans sa yo:
- transfè frè imatrikilasyon;
- taks sou acha ou peye sou veyikil ki ranplase sa w te achte a; epi
- depans pou remòkaj oswa pou lokasyon ou fè akòz domaj la epi ki pa ranbouse.
Si w te fè prè labank pou achte oto a nan manifakti a epi yon aksepte yon oto pou ranplase sa w te achte a, ou pa bezwen fè okenn kontra refinansman ki kapab kreye nenpòt obligasyon finansyè ki pi plis pase sa ki endike nan premye kontra a.
Ranbousman
Veyikil nèf:
Si w chwazi pou resevwa yon ranbousman, w ap resevwa lajan pou pri ki nan kontra acha veyikil la okonplè avèk tou tout kredi ak rabè pou nenpòt valè lajan veyikil la vo lè w remèt li, men y ap fè dediksyon yon rabè rezonab pou itilizasyon veyikil la.
Itilizasyon kredi a depannde pri acha machin nan ak kantite mil li gen sou li. Pou veyikil ki pa motosiklèt, men fòmil pou itilize:
pri kontra / 100,000 x kantite mil (pri kontra a divize pa 100,000 miltipliye pa kantite mil)
Men fòmil pou itilize pou motosiklèt:
pri kontra / 25,000 x kantite mil (pri kontra a divize pa 25,000 miltipliye pa kantite mil)
REMAK: Ou kapab konsève veyikil ou jouk lè ou resevwa yon ranbousman oswa yon veyikil ou aksepte pou ranplase sa w te achte a. Y ap ajoute kantite mil ou mete nan veyikil la pandan tan sa a lè y ap kalkile kredi rezonab pou itilizasyon an.
Si manifakti a ba ou yon ranbousman, li dwe ranbouse ou pou depans sa yo:
- taks sou acha;
- frè imatrikilasyon;
- frè finansye;
- chwa konsesyonè a ajoute;
- depans pou remòkaj oswa pou lokasyon ou fè akòz domaj la epi ki pa ranbouse;
- pòsyon yon garanti pwolonje ki pa ranbouse epi ki pa itilize;
- pòsyon asirans-kredi ki pa ranbouse epi ki pa itilize;
- depans pou ensidan ki gen pou wè avèk domaj la.
Ou toujou gen dwa pou jwenn yon ranbousman taks endirèk pwopòsyonèl nan minisipalite vil oswa vilaj ou. Dapre Lwa sou Oto domaje, w ap resevwa ranbousman pou frè avoka, salè ou pèdi akòz domaj veyikil la oswa pou lòt domaj ki gen pou wè ak domaj veyikil la.
Veyikil ki lwe pou lontan:
Si w chwazi pou resevwa yon ranbousman, w ap resevwa peman total pou lokasyon pou lontan ou te fè dapre kontra a. Y ap fè dediksyon yon kredi rezonab pou itilizasyon dapre fòmil sa a:
peman total ou fè / 100,000 x kantite mil (peman total divize pa 100,000 miltipliye pa kantite mil)
Reklamasyon Dwa ou
Si manifakti a pa ranbouse w lajan ou oswa si li pa ranplase veyikil la, ou genyen plizyè chwa. Ou kapab chèche medyasyon, abitraj oswa ou kapab fè yon pwosè nan tribinal.
Medyasyon:
Sa pèmèt toulède pati yo rive jwenn ansanm yon antant ki akseptab avèk èd yon fasilitatè. Medyasyon an se yon chwa ki volontè, epi li egzije konsantman toulède pati yo. Consumer Affairsofri yon pwogram medyasyon fasafas pou konfli anba Lwa sou Oto domaje; ou kapab aplike tou pou medyasyon atravè gwoup konsomatè zòn ou.
Abitraj:
Se yon fason ki pa ni chè ni ofisyèl pou rezoud plent ou. Nan abitraj la, konsomatè a ak manifakti a ap prezante prèv osijè kondisyon veyikil la bay yon moun oswa plizyè moun ki san patipri. Gen de (2) kalite abitraj: abitraj leta kontwole epi manifakti esponsorize li.
1. Abitraj Leta Kontwole: Pwogram Abitraj leta kontwole dapre Lwa sou oto domaje ap tande sèlman ka ki gen pou wè avèk lwa sou oto domaje. Pou kalifye pou abitraj leta sètifye, veyikil ou dwe satisfè kritè ki prezante nan tiliv sa a. Objektif odisyon abitraj la se pou detèmine si veyikil ou kalifye oswa si li pa kalifye pou ranbousman oswa ranplasman anba Lwa sou oto domaje. Abitraj leta kontwole a se "tout oswa anyen." Si medyatè a detèmine veyikil ou satisfè estanda Lwa sou Oto domaje, w ap resevwa tout lajan ranbousman (mwens kredi pou itilizasyon ak kantite lajan ou te resevwa pou nenpòt akò ou te fè avèk manifakti a) oswa ranplasman. Si medyatè a deside veyikil la pa yon "veyikil domaje", p ap gen domaj-enterè, menm si ou kapab gen dwa pou rekou diferan anba lòt lwa yo. Medyatè a pa kapab òdone manifakti a pou fè yon ranbousman an pati, pou fè tantativ pou reparasyon adisyonèl, oswa pou pwolonje peryòd garanti fòmèl la.
Consumer Affairs dwe resevwa demann ou fè pou abitraj la nan 18 mwa ki vini apre dat ou te resevwa veyikil ou pou li kapab mande patisipasyon manifakti a. Demann lan dwe fèt sou yon fòmilè aplikasyon ki ofisyèl. Ou kapab fè demann abitraj leta kontwole menm si w deja itilize pwòp pwogram abitraj manifakti a. Kontakte Consumer Affairs pou jwenn yon fòmilè aplikasyon, oswa ale sou sit wèb nou.
Yon medyatè san patipri ap tande toulède pati ki konsène nan ka a epi anjeneral l ap pran yon desizyon fòmèl nan 45 jou apre li fin aksepte yon demann pou abitraj. Nan 21 jou ki vini apre desizyon an, manifakti yo dwe swa konfòme yo avèk desizyon pou peye domaj-enterè a oswa fè apèl kont desizyon an. Si gen reta nan peman domaj-enterè a oswa si gen apèl ki pa serye kont desizyon an, sa kapab lakòz yon jij akòde 2 fwa domaj-enterè pou konsomatè a.
2. Abitraj Manifakti a esponsorize: Ou kapab fè demann yon abitraj manifakti a esponsorize pou domaj dapre Lwa sou oto domaj, epi pou lòt pwoblèm grav. Yon manifakti pa kapab mande w pou itilize pwogram abitraj li, men si w chwazi pou itilize pwogram abitraj li, medyatè a oswa komite a pa gen obligasyon pou aplike estanda lwa sou oto domaje. Medyatè a kapab òdone pou ranbousman pasyèl oswa ranbousman tout lajan an. Pifò manifakti dwe konfòme yo avèk desizyon ki pran nan pwogram abitraj yo. Pou jwenn enfòmasyon espesyal sou pwogram abitraj manifakti, kontakte biwo ki nan zòn ou oswa biwo rejyonal ou.
Tribinal:
Ou gen dwa pou ale nan tribinal si w satisfè kondisyon lwa sou oto domaje epi manifakti a refize ranbouse lajan ou oswa ranplase veyikil ou avèk youn ou aksepte, oswa si w pa satisfè avèk desizyon abitraj la.
Si manifakti a pa konfòme li avèk lwa sou oto domaje li komèt yon zak malonèt ak mansonjè anba Lwa Massachusetts pou pwoteksyon Konsomatè, c. 93A, epi sa kapab fè w vin gen dwa pou resevwa 2 fwa oswa 3 fwa lajan domaj-enterè, plis frè tribinal ak frè rezonab avoka. Si w anvizaje fè pwosè nan tribinal, ou ta dwe konsilte yon avoka. Oumenm oswa avoka ou dwe kòmanse voye bay manifakti a Lèt Demann nan 30 Jou.
Kote pou jwenn èd
Pou jwenn enfòmasyon sou dwa ou genyen anba lwa sou oto domaje, pou jwenn yon fòmilè aplikasyon pou abitraj, oswa pou jwenn enfòmasyon sou odisyon ka:
Office of Consumer Affairs and Business Regulation
(617) 727-7780
nimewo pou rele gratis: (888) 283-3757
Sit wèb nou an gen kopi dirèk Manyèl Abitraj Konsomatè ak fòmilè aplikasyon pou Abitraj pou oto nèf ak oto ki lwe pou lontan . Dokiman sa yo an fòma Adobe Acrobat. Si w pa genyen Acrobat Reader, ou kapab transfere pwogram nan gratis nan Adobe. Pou jwenn enfòmasyon sou oto dezyèm men , ale nan paj Lwa sou oto domaje nou.
Pou pote yon plent fòmèl (PA pou abitraj) kont yon konsesyonè oswa yon manifakti:
Biwo Pwokirè Jeneral
(617) 727-8400
Pou tcheke si yo konn pote plent pou yon manifakti:
Biwo Consumer Affairs and Business Regulation (istwa abitraj sèlman)
(617) 727-7780 oswa nimewo pou rele gratis: (888) 283-3757
Biwo Pwokirè Jeneral
(617) 727-8400
Biwo pwoteksyon konsomatè
(617) 426-9000
(508) 755-2548
(413) 734-3114
Pou jwenn enfòmasyon sou pwoblèm ak rapèl sekirite oto:
National Highway Traffic Safety Administration
(800) 424-9393
Manyèl Abitraj Konsomatè *
Aplikasyon Abitraj:
Oto NÈF *
Oto KI LWE POU LONTAN *
Lwa enpòtan:
MGL c. 90 §7N1/2 : Veyikil-a-motè nèf ki gen domaj ki mache mal; lavant ak reparasyon oswa ranplasman
Règleman enpòtan:
201 CMR 11.00: Abitraj pou Veyikil-a-motè ki nèf oswa ki lwe pou lontan
Biwo nou pa genyen anpil posiblite pou reponn nan lang ki diferan ak lang Angle. Si w genyen lòt kesyon, tanpri mande yon zanmi ki pale Angle pou rele Liy Dirèk 24 sou 24 Konsomatè nan 1-888-283-3757 oswa voye yon imèl nan consumer@state.ma.us.


text: 1Yon pwofèt yo te rele Eli, moun lavil Tichbe nan zòn Galarad, di wa Akab konsa: -Nan non Seyè m’ap sèvi a, Bondye vivan pèp Izrayèl la, men sa m’ap di ou: Pandan lanne k’ap vini yo, p’ap gen lawouze, p’ap gen lapli si se pa mwen ki mande sa. 2Apre sa, Seyè a pale ak Eli, li di l’ konsa: 3-Kite kote ou ye a, ale nan direksyon solèy leve. Al kache toupre ravin Kerit la ki sou bò solèy leve larivyè Jouden. 4W’a jwenn dlo nan ravin lan pou ou bwè. Mwen bay kaou yo lòd pou yo pote manje ba ou. 5Eli fè sa Seyè a te di l’ fè a. Li pati, l’ al rete toupre ravin Kerit la. 6Kaou yo pote pen ak vyann pou li chak maten, chak aswè. Li te jwenn dlo pou l’ bwè nan ravin lan. 7Kèk tan apre sa, ravin lan vin chèch, paske lapli pa t’ tonbe nan peyi a. 8Lè sa a, Seyè a pale ak Eli, li di l’ konsa: 9-Leve non! Ale lavil Sarepta, nan peyi wa Sidon an. Se la ou pral rete koulye a. Mwen bay yon fanm vèv ki rete laba a lòd pou li ba ou manje. 10Se konsa Eli leve vre, li pati pou lavil Sarepta. Lè li rive bò pòtay lavil la, li wè yon fanm vèv ki t’ap ranmase bwa. Li rele l’, li di l’ konsa: -Tanpri, pote ti gout dlo nan yon veso pou m’ bwè. 11Madanm lan fè sa pou l’ al chache dlo a, Eli rele l’ ankò, li di l’ konsa: -Tanpri, pote yon moso pen pou mwen tou. 12Madanm lan reponn li: -Mwen pran Seyè a, Bondye ou la ki vivan an, pou temwen, mwen pa gen pen tou kwit lakay mwen. Tou sa m’ genyen se yon ponyen farin frans nan yon ti bòl ak tigout lwil nan yon boutèy. Mwen vin ranmase de ti bwa la a pou m’ al pare ti sa ki rete m’ lan pou mwen ak pitit gason m’ lan. Lè n’a fin manje l’, nou pral rete konsa jouk grangou touye nou. 13Eli di li: -Pa bat kò ou! Ale pare ti manje ou la! Sèlman fè yon ti pen pou mwen anvan, epi pote l’ vini. Apre sa, w’a fè yonn pou ou ak pitit gason ou lan. 14Paske men pawòl Seyè a, Bondye pèp Izrayèl la, di: Ti bòl farin frans lan ak ti boutèy lwil oliv la p’ap janm vid jouk jou mwen menm Seyè a m’a fè lapli tonbe sou latè ankò. 15Madanm lan ale, li fè sa Eli te di l’ fè a. Se konsa pandan lontan, ni madanm lan, ni pitit gason l’ lan, ni Eli, yo tout jwenn manje pou yo manje. 16Te toujou gen farin frans nan ti bòl la ak lwil oliv nan ti boutèy la, jan Seyè a te mete pawòl la nan bouch pwofèt Eli. 17Kèk tan apre sa, pitit gason metrès kay la tonbe malad. Maladi a vini pi mal sou li jouk li mouri. 18Madanm lan di Eli konsa: -Sèvitè Bondye, poukisa ou fè m’ sa? Ou vin lakay mwen pou fè Bondye chonje peche m’ yo, pou fè pitit gason m’ lan mouri. 19Eli reponn: -Ban m’ pitit la. Li pran ti gason an nan men manman l’, li moute avè l’ nan pyès chanm anwo kay la kote li te rete a, li mete l’ kouche sou kabann li. 20Apre sa, li lapriyè, li di: -Seyè, Bondye mwen, poukisa pou ou fè vèv sa a tout lapenn sa a? Li resevwa m’ lakay li, men w’ap pran pitit li. 21Eli kouche twa fwa sou pitit la, li lapriyè. Li di: -Seyè, Bondye mwen, tanpri, bay pitit la lavi ankò. 22Seyè a koute lapriyè Eli a, li bay pitit la lavi ankò. Ti gason an rekonmanse pran souf. 23Eli pran ti bway la, li desann anba avè l’, li renmèt li bay manman l’, li di l’: -Gade! Ti gason ou lan vivan! 24Madanm lan reponn: -Koulye a mwen wè se yon sèvite Bondye ou ye vre. Pawòl nan bouch ou se pawòl Bondye vre.


text: 1David ale lakay Akimelèk, prèt la, nan lavil Nòb. Akimelèk soti vin kontre l’, li te tou ap tranble. Li di l’ konsa: -Poukisa ou vin pou kont ou, san moun avè ou? 2David reponn li: -Wa a voye m’ regle yon bagay pou li. Li di m’ pa kite pesonn konnen sa li voye m’ fè a. Pou moun ki avè m’ yo, mwen ba yo randevou yon kote. 3Bon, koulye a, kisa ou gen la a pou moun manje? Ban m’ senk pen ou nenpòt lòt sa ou genyen. 4Prèt la di l’: -Mwen pa gen pen òdinè la a non. Sèl sa mwen genyen se pen yo mete apa pou Bondye. Mwen ka ba ou li, si ou konnen mesye ou yo pa nan anyen ak fanm depi kèk jou. 5David reponn li: -Se toujou konsa, lè nou nan misyon, nou pa nan anyen ak fanm menm. Sou pwen sa a, depi m’ap soti ak mesye m’ yo, li te mèt pou yon misyon òdinè, mesye m’ yo fèt pou toujou nan kondisyon pou yo fè sèvis Bondye, ale wè fwa sa a se pou yon misyon espesyal. 6Se konsa prèt la pran nan pen yo te mete apa pou Bondye yo, li ba li paske sèl sa li te genyen se pen yo te ofri bay Bondye chak jou a. Yo te fèk wete yo sou tab la devan Seyè a pou yo te mete lòt pen fre. 7Men jou sa a, Doèg, yon moun peyi Edon, yonn nan domestik Sayil yo, te la tou, paske li te gen yon bèt pou l’ te ofri pou Seyè a. Se li ki te chèf tout gadò mouton Sayil yo. 8David di Akimelèk ankò: -Eske ou gen yon frenn osinon yon nepe la a ou ka ban mwen? Paske, wa a te ban m’ lòd pou m’ te pati prese prese, mwen pa t’ gen tan pran ni nepe mwen, ni ankenn lòt zam. 9Akimelèk di li: -Mwen gen nepe Golyat, sòlda Filisti ou te touye nan Fon Bwadchenn lan. Men li la dèyè Bwat kontra a, li vlope nan yon moso twal. Si ou vle l’, ou mèt pran l’. Se sèl zam ki gen isit la. David di li: -Ban mwen li non! Pa gen pi bon pase l’. 10Lèfini, David pati, li sove pou Sayil, l’ ale lakay Akich, wa lavil Gat la. 11Moun wa Akich yo di wa a konsa: -Se pa David sa, wa peyi a? Se pou li medam yo te fè chante yo t’ap chante lè yo t’ap danse a, chante ki di: Sayil desann mil! David desann dimil! 12Pawòl sa yo te aji anpil sou David. Li vin pè Akich, wa lavil Gat la. 13Li pran pòz moun fou li devan yo tout. Li aji tankou yon moun fou lè yo mete men sou li. Li pran fè grabji ak dwèt li sou pòt yo, li kite bave koule sou tout bab li. 14Lè sa a, Akich di moun li yo: -Nou pa wè se yon moun fou? Poukisa nou mennen l’ ban mwen? 15Mwen pa gen kont moun fou avè m’ deja? Poukisa nou mennen sa a ankò vin plede fè tenten andedan lakay mwen an?


text: 1Lè sa a, te gen nan branch fanmi Manase a senk fi, Mala, Noa, Ogla, Milka ak Tiza. Yo tout te pitit fi Zelochad. Zelochad sa a te pitit gason Efè. Efè te pitit gason Galarad, ki te pitit gason Maki, ki li menm te pitit gason Manase, ki te pitit gason Jozèf. 2Medam yo vini, yo kanpe devan Moyiz ak Eleaza, prèt la, devan chèf fanmi yo ak devan tout pèp la, devan pòt Tant Randevou a, epi yo di: 3-Papa nou mouri nan dezè a san li pa kite okenn pitit gason. Li pa t’ fè pati bann moun Kore yo ki te revòlte kont Seyè a. Se poutèt pwòp peche pa l’ yo kifè li mouri san li pa t’ gen tan gen pitit gason. 4Se pa paske papa nou pa t’ gen pitit gason kifè pou non li disparèt nan fanmi an. Ban nou yon pòsyon tè tou nan mitan fanmi papa nou. 5Moyiz al pale koze a avèk Seyè a. 6Seyè a di l’ konsa; 7-Pitit fi Zelochad yo gen rezon. W’a ba yo yon pòsyon tè ki va rete pou yo nan mitan fanmi papa yo. W’a ba yo pòsyon tè ki te pou papa yo a. 8Apre sa, w’a pale ak moun pèp Izrayèl yo, w’a di yo konsa: Si yon moun mouri san li pa kite pitit gason, n’a renmèt pòsyon tè pa l’ la bay pitit fi li yo. 9Si li pa gen pitit fi, n’a renmèt pòsyon tè pa l’ la bay frè l’ yo. 10Si li pa gen frè, n’a renmèt tè a bay frè papa l’ yo. 11Si papa l’ pa t’ gen frè, n’a renmèt li bay fanmi pi pre l’ la. Epi tè a va rete pou li. Se pou moun pèp Izrayèl yo swiv regleman sa a tankou yon lwa, jan mwen menm Seyè a, mwen te bay Moyiz lòd la. 12Seyè a di Moyiz konsa: -Moute sou mòn Abarim. Voye je ou gade peyi mwen pral bay moun pèp Izrayèl yo. 13Lè w’a fin wè li, ou pral mouri, tankou Arawon, frè ou la. 14paske nou tou de nou pa t’ fè sa m’ te di nou fè a nan dezè Zin lan. Lè pèp la t’ap chache m’ kont bò sous dlo Meriba yo, nou te refize kite m’ fè yo wè pouvwa mwen nan zafè dlo a. (Meriba se sous dlo bò Kadès nan dezè Zin lan.) 15Lè sa a, Moyiz pale ak Seyè a, li di l’ konsa: 16-O Seyè, Bondye ki bay tout moun lavi, tanpri, chwazi yon nonm ki ka mennen pèp la, 17yon nonm ki ka mache alatèt yo nan tout antre soti yo, pou pèp ou a, pèp Seyè a, pa rete tankou yon bann mouton san gadò pou okipe yo. 18Seyè a reponn Moyiz: -Pran Jozye, pitit gason Noun lan. Se yon nonm ki gen lespri Bondye k’ap travay nan kè l’. W’a mete men ou sou tèt li, 19epi w’a fè l’ kanpe devan Eleaza, prèt la, ak devan tout pèp la. Epi la, devan yo tout, w’a ba li tout lòd ou gen pou ba li. 20W’a separe avè l’ pouvwa otorite ou genyen an, pou tout moun nan pèp Izrayèl la ka obeyi l’. 21L’a toujou kanpe devan Eleaza, prèt la, ki va sèvi ak Ourim yo pou chache konnen sa mwen vle yo fè. Se konsa, Eleaza va dirije Jozye ak tout pèp la nan tout antre soti yo. 22Moyiz fè jan Seyè a te ba li lòd fè a. Li pran Jozye, li fè l’ kanpe devan Eleaza, prèt la, ak tout pèp la. 23Li mete men l’ sou tèt li, epi li ba li lòd li yo, jan Seyè a te di l’ la.


text: 1Te gen yon nonm yo te rele Jòb. Li te rete nan peyi Ouz. Se te yon nonm san repwòch ki te mache dwat nan tou sa l’ap fè. Li te gen krentif pou Bondye, li te toujou ap chache fè sa ki byen. 2Li te gen sèt pitit gason ak twa pitit fi. 3Li te gen sètmil (7.000) mouton, twamil (3.000) chamo, mil (1.000) tèt bèf, senksan (500) fenmèl bourik. Li te gen anpil anpil moun ap sèvi avè l’. Nonm sa a, se li ki te pi grannèg nan peyi bò solèy leve a. 4Pitit gason Jòb yo te konn reyini yonn lakay lòt pou fè gwo resepsyon. Konsa, yo chak te gen jou pa yo. Yo te toujou envite twa sè yo vin manje, vin bwè ansanm ak yo tou. 5Chak lè yo fin fete konsa, Jòb fè yo tout vini lakay li. Nan maten, anvan bajou kase, li leve, li boule ofrann bay Bondye pou mande padon pou yo chak. Li te toujou fè sa, paske li t’ap di nan kè l’: Ou pa janm konnen. Pitit gason m’ yo ka fè peche, yo ka di sa yo pa t’ dwe di sou Bondye, san yo pa fè espre. 6Yon jou tout zanj Bondye yo te reyini devan Seyè a, Satan vini tou nan mitan yo. 7Seyè a mande l’ konsa: -Kote ou soti? Satan reponn: -M’ sot moute desann toupatou sou latè. Mwen t’ap pwonmennen gade! 8Seyè a di Satan konsa: -Eske ou te wè Jòb, sèvitè m’ lan? Pa gen tankou l’ sou tout latè. Se yon nonm san repwòch ki mache dwat nan tou sa l’ap fè. Li gen krentif pou Bondye, li toujou ap chache fè sa ki byen. 9Satan reponn li: -Atò, se pou gremesi Jòb gen krentif pou ou konsa a? 10Ou toujou pwoteje l’, li menm, moun lakay li ansanm ak tou sa li genyen. Ou beni tou sa l’ap fè. Bèt li yo plen peyi a. 11Men, kite ou manyen byen li yo pou ou wè, m’ garanti ou, l’ap di sa l’ pa t’ dwe di sou ou nan figi ou! 12Seyè a di Satan: -Bon! Ou mèt fè sa ou vle ak byen l’ yo. Men, m’ tou pale ou, li menm, pa manyen l’! Se konsa Satan vire do l’, li ale. 13Yon jou, pitit gason ak pitit fi Jòb yo te nan gwo resepsyon kay pi gran frè a. Yo t’ap manje, yo t’ap bwè diven. 14Yon mesaje kouri vin jwenn Jòb, li di l’ konsa: -Nou t’ap raboure tè ak bèf yo, fenmèl bourik yo t’ap manje toupre, 15lè yon bann moun Seba tonbe sou nou, yo pran tout bèt yo, yo touye tout moun ou yo. Se renk mwen menm ki resi chape vin di ou sa. 16Msye pa t’ ankò fin pale lè yon lòt moun kouri vini. Li di konsa: -Loraj tonbe sou mouton yo, li boule ni bèt yo ni gadò yo. Se renk mwen menm ki resi chape vin fè ou konn sa. 17Msye pa t’ ankò fin pale lè yon lòt moun rive, li di konsa: -Twa bann moun Kalde tonbe sou chamo ou yo, yo pran yo, y’ ale ak yo. Yo touye tout moun ou yo. Se renk mwen menm ki resi chape vin di ou sa. 18Msye t’ap pale toujou lè yon lòt moun vin rive, li di konsa: -Pitit gason ak pitit fi ou yo t’ap manje, yo t’ap bwè diven lakay premye pitit gason ou lan, 19lè yon sèl gwo van tanpèt leve soti nan dezè a. Li kraze kay la, li touye tout moun. Se renk mwen menm ki resi chape vin di ou sa. 20Lè Jòb tande sa, li leve. Yon sèl lapenn pran l’, li chire rad sou li, li koupe tout cheve nan tèt li, li lage kò l’ atè, li bese tèt li. 21Epi li di: -San anyen m’ soti nan vant manman m’. San anyen m’ap tounen anba tè. Seyè a bay! Seyè a pran! Lwanj pou Seyè a! 22Malgre tout malè sa yo ki te rive l’, Jòb pa t’ fè ankenn peche, ni li pa janm di sa li pa t’ dwe di sou Bondye.


text: 1Se yon sòm Salomon. Bondye, moutre wa a jan pou l’ dirije tankou ou! Bay pitit wa a pouvwa pou l’ gouvènen jan ou vle l’ la! 2Konsa, l’a gouvènen pèp ou a san patipri, l’a gouvènen malere ou yo jan sa dwe fèt. 3Nan tout mòn peyi a, moun va viv byen yonn ak lòt. p’ap gen lenjistis nan okenn ti mòn peyi a. 4Wa a va defann kòz malere ki nan peyi a. L’a wete pitit pòv malere yo nan mizè yo ye a. L’a kraze moun k’ap peze pèp la. 5Se pou l’ viv lontan, tout tan va gen solèy ak lalin pou bay limyè. Wi, se pou li viv tout tan tout tan. 6Se pou wa a tankou lapli k’ap tonbe nan jaden, tankou gwo lapli k’ap wouze tè a. 7Sou reny li, ap gen jistis toupatou. Tout moun va viv byen yonn ak lòt tout tan va gen lalin pou bay limyè. 8L’ap gouvènen depi yon lanmè jouk nan lòt lanmè a, depi larivyè Lefrat jouk nan dènye bout latè a. 9Moun ki rete nan dezè a pral soumèt devan li, lènmi l’ yo pral manje pousyè. 10Wa peyi Tasis ak wa zile yo va vin ofri l’ kado. Wa peyi Saba ak wa peyi Seba va pote kado ba li. 11Wa tout lòt peyi yo va soumèt devan li. Tout lòt peyi yo va sèvi l’. 12L’a delivre pòv yo lè yo rele nan pye li. L’a delivre tout malere ki san sekou. 13L’a gen pitye pou pòv malere yo. L’a sove lavi tout moun ki nan bezwen. 14L’a delivre yo anba men moun k’ap peze yo, anba men moun k’ap fè yo mechanste. Lavi moun sa yo gen anpil valè pou li! 15Se pou wa a viv lontan! Y’a ba li lò ki soti nan peyi Saba. Y’a toujou lapriyè pou li. Y’a mande pou Bondye beni li chak jou. 16Se pou jaden kouvri tout peyi a, jouk sou tèt mòn yo. Se pou yo donnen tankou jaden peyi Liban. Se pou lavil yo plen moun tankou zèb k’ap pouse nan jaden. 17Se pou yo pa janm bliye non li. Toutotan va gen solèy pou klere tè a, se pou y’ap nonmen non li. Se pou tout nasyon fè lwanj li. Se pou tout moun mande Bondye pou l’ beni yo menm jan li beni wa a. 18Fè lwanj Seyè a, Bondye pèp Izrayèl la. Se li menm sèl ki ka fè bèl mèvèy sa yo. 19Fè lwanj li pou gwo pouvwa li. Se pou toupatou sou latè yo rekonèt gwo pouvwa li. Wi, se vre! Amèn! 20Avèk sòm sa a, nou fini ak lapriyè David, pitit Izayi a, te fè.


text: 1Apre sa, Jezi desann soti sou ti mòn lan, yon gwo foul moun t’ap mache dèyè li. 2Lè sa a, yon nonm ki te gen lalèp pwoche bò kote l’, li tonbe ajenou devan Jezi, li di l’ konsa: Mèt, si ou vle, ou kapab geri mwen. 3Jezi lonje men l’, li manyen nonm lan, li di l’: Wi, mwen vle. Se pou ou geri. Menm lè a, lalèp la kite li. 4Apre sa, Jezi di l’: Piga ou di pesonn sa. Men, ale fè prèt yo wè ki jan ou ye. Apre sa, wa ofri sa Moyiz te bay lòd ofri a. Konsa, wa bay tout moun prèv ou geri. 5Antan Jezi t’ap antre lavil Kapènawòm, yon kaptenn lame women an vin bò kote li. Li mande l’ yon sèvis. Li di l’ konsa: 6Mèt, domestik mwen an kouche lakay, li paralize nèt, l’ap soufri anpil. 7Jezi di l’ konsa: Mwen pral geri l’ pou ou. 8Men kaptenn lan reponn li: Mèt, mwen pa merite pou ou antre lakay mwen. Men, annik bay yon lòd ase, domestik mwen an va geri. 9Mwen menm k’ap pale avè ou la a, mwen sou zòd chèf, mwen gen sòlda sou zòd mwen tou. Lè m’ di yonn ale, li ale. Lè m’ di yon lòt vini, li vini. Lè m’ di domestik mwen an fè sa, li fè li. 10Lè Jezi tande pawòl sa yo, li sezi. Li di moun ki t’ap mache dèyè li yo: Sa m’ap di nou la a, se vre wi: mwen poko janm jwenn yon moun nan pèp Izrayèl la ki gen konfyans nan Bondye tankou nonm sa a. 11Mwen p’ap kache di nou sa: anpil moun va soti nan peyi solèy leve ak nan peyi solèy kouche, y’a vin chita sou tab ansanm ak Abraram, ak Izarak, ak Jakòb nan Peyi Wa ki nan syèl la. 12Men, moun ki pou ta antre nan Peyi Wa a, y’ap voye yo jete deyò nan fènwa. Se la va gen rèl, se la moun va manje dan yo. 13Apre sa, Jezi di kaptenn lan: Ale lakay ou. Tout bagay ap pase pou ou jan ou kwè l’ la. Menm lè a, domestik la te geri. 14Apre sa, Jezi ale lakay Pyè. Li jwenn bèlmè Pyè a kouche ak lafyèv. 15Jezi manyen men madanm lan, lamenm lafyèv la kite li. Madanm lan leve, li resevwa li. 16Lè solèy fin kouche, yo mennen anpil moun ki te gen move lespri sou yo bay Jezi. Li annik pale ak move lespri yo, li chase yo. Li te geri tout moun malad yo tou. 17Se konsa pawòl pwofèt Ezayi te di a rive vre: Li pran enfimite nou yo sou li. Li pote maladi nou yo sou do li. 18Jezi wè li te nan mitan yon gwo foul moun. Li bay lòd pou yo janbe lòt bò lanmè a. 19Men, yon dirèktè lalwa pwoche bò kote l’, li di l’ konsa: Mèt, m’ap swiv ou tout kote ou prale. 20Jezi reponn li: Chat mawon gen twou yo. Zwezo k’ap vole nan syèl la gen nich yo. Men, Moun Bondye voye nan lachè a pa gen kote pou l’ poze tèt li. 21Yon lòt nan disip yo di li: Mèt, pèmèt mwen al antere papa m’ anvan. 22Men Jezi di li: Swiv mwen. Kite moun mouri antere moun mouri yo. 23Jezi moute nan kannòt la, disip li yo pati avèk li. 24Antan yo sou lanmè a, yo rete konsa yon gwo van vin leve. Lanm lanmè yo t’ap kouvri kannòt la. Jezi menm t’ap dòmi lè sa a. 25Disip yo pwoche bò kote li. Yo souke l’, yo fè l’ leve. Yo di l’ konsa: Mèt, sove nou non. Se mouri n’ap mouri. 26Jezi di yo: Poukisa nou pè konsa? Ala moun manke konfyans! Apre sa, Jezi leve kanpe, li pale byen fò ak van an ansanm ak dlo a. Lamenm yon gwo kalmi fèt. 27Mesye yo te sezi anpil. Yo di konsa: Ki kalite moun sa a menm, pou jouk van ak dlo lanmè obeyi li? 28Lè Jezi rive lòt bò lanmè a, nan peyi Gadarenyen yo, de moun soti nan mitan tonm mò yo, yo vin devan li. Mesye sa yo te gen move lespri sou yo. Yo te sitèlman move pesonn pa t’ kapab pase nan chemen sa a. 29Yo tou de pran rele ansanm: Ey, Pitit Bondye a. Kisa nou gen avè ou? Eske ou vin isit la pou fè n’ soufri anvan lè nou? 30Toupre kote yo te ye a, te gen yon bann kochon ki t’ap chache manje pou yo manje. 31Move lespri yo mande Jezi: Tanpri, si ou vle chase nou, voye nou sou bann kochon sa yo. 32Jezi di yo: Ale non. Move lespri yo soti sou de mesye yo, yo antre nan kochon yo. Menm lè a, tout bann kochon yo pran degrengole desann falèz la, y al neye tèt yo nan lanmè. 33Moun ki t’ap gade kochon yo pran kouri. Y ale lavil la, yo rakonte tou sa ki te pase ansanm ak sa ki te rive de mesye yo ki te gen move lespri sou yo. 34Lè sa a, tout moun lavil la soti vin jwenn Jezi. Lè yo wè l’, yo mande li: Tanpri souple, ale fè wout ou.


text: 1Dezyèm pòsyon an te vin pou moun Simeyon yo, pou yo separe bay chak fanmi pa yo. Pòsyon tè yo a te nan mitan pòsyon tè yo te bay moun branch fanmi Jida yo. 2Men lavil yo te ba yo pou yo separe pou yo: Bècheba, Cheba, Molada 3Asa-Chwal, Bala, Atsèm, 4Eltolad, Betoul, Oma, 5Ziklag, Bèt Makabòt Asa-Sousa, 6Bèt Lebayòt ak Chawouyèm. Sa te fè antou trèz lavil ak tout ti bouk ki sou lòd yo. 7Yo te ba yo ankò Ayin, Rimon, Etè ak Achan, kat lòt lavil ak tout ti bouk ki sou lòd yo. 8Fòk nou konte tou tout ti bouk nan vwazinaj lavil sa yo rive jouk Baalat-Beyè ak Rama nan dezè a. Men pòsyon tè yo te bay branch fanmi Simeyon yo pou yo separe bay chak fanmi pa yo. 9Nan pòsyon tè moun Jida yo, yo te pran yon pòsyon bay moun Simeyon yo, paske pòsyon tè ki te pou moun Jida yo te twòp pou yo. Se konsa, moun branch fanmi Simeyon yo te jwenn yon pòsyon tè ki te nan mitan pòsyon tè moun Jida yo. 10Twazyèm pòsyon tè a te vin pou moun branch fanmi Zabilon yo, pou yo separe bay chak fanmi pa yo. Pòsyon tè yo te resevwa a te rive jouk Sarid. 11Limit la moute bò lwès, li rive Mareala, li pase Dabechèt. Apre sa, li rive nan ravin ki pase anfas Jokneyam, 12lòt bò lavil Sarid, nan direksyon solèy leve, jouk yo rive sou limit Kislòt-Tabò. Apre sa, li pran chemen Daberat, li moute Jafya. 13Li soti Jafya nan menm direksyon solèy leve a, li rive sou Gat-Efè ak Itakasen. Li pase sou Rimon, li vire sou Nea. 14Sou bò nò, limit la vire sou Anaton, l’ al bout nan fon Jiftayèl. 15Yo te ba yo lavil sa yo tou: Katat, Naala, Chimwon, Jideala ak Betleyèm. Sa te fè antou douz lavil ak tout ti bouk ki te sou lòd yo. 16Tout lavil sa yo ak tout ti bouk ki te sou lòd yo te nan pòsyon tè yo te bay moun branch fanmi Zabilon yo pou yo separe bay chak fanmi pa yo. 17Katriyèm pòsyon tè a te vin pou moun branch fanmi Isaka yo pou yo separe bay chak fanmi pa yo. 18Pòsyon sa a te rive jouk lavil Jizreyèl. Men lòt lavil ki te ladan l’: Kesoulòt, Choumèm, 19Afarayim, Chiyon, Anakarat, 20Rabit, Kichyon, Abèz, 21Remèt ak An-Gannim, An ada ak Bèt-Pasèz. 22Fwontyè a te rive lavil Tabò, lavil Charasima ak lavil Bèt-Chemèch. Epi l’ al bout nan larivyè Jouden. Antou sa te fè sèz lavil ak tout ti bouk ki sou lòd yo. 23Tout lavil sa yo ak tout ti bouk ki te sou lòd yo te nan pòsyon tè yo te bay moun branch fanmi Isaka yo pou yo separe bay chak fanmi pa yo. 24Senkyèm pòsyon tè a soti pou branch fanmi Asè a pou yo separe bay chak fanmi pa yo. 25Men lavil ki te nan pòsyon tè pa yo a: Elkat, Ali, Betèn, Akchaf, 26Alamelèk, Ameyad, Micheyal. Sou bò solèy kouche, li te rive mòn Kamèl ak ravin Libnat. 27Sou bò solèy leve, tè a rive jouk Bèt-Dagon, li rive sou limit tè moun Zabilon yo, li pran fon Jiftayèl la moute nan direksyon nò, li pase Bèt-Emèk ak Neyèl, li bout sou Kaboul bò nan nò nèt. 28Konsa men lòt lavil ki te nan pòsyon tè sa a: Abdon, Reyòb, Amon ak Kana jouk gwo lavil Sidon an. 29Apre sa, limit la vire tounen nan direksyon Rama jouk li rive nan gwo fò lavil Tir la, li pouse pou Osa epi l’ al bout nan lanmè Mediterane a. Nan menm pòsyon tè yo a, te vin gen tou Maralèb, Aksib, 30Ako, Afèk, Reyòb. Sa te fè antou vennde lavil ak tout ti bouk ki te sou lòd yo. 31Tout lavil sa yo ak tout ti bouk ki te sou lòd yo te nan pòsyon tè yo te bay moun branch fanmi Asè yo pou yo separe bay chak fanmi pa yo. 32Se pou moun branch fanmi Neftali yo sizyèm pòsyon tè a vini pou yo te ka separe bay chak fanmi pa yo. 33Limit la soti lavil Elèf, bò pye chenn Sanannim lan, li pase Adami-Nekèd, Jabneyèl jouk li rive Lakoum, pou l’ al bout sou larivyè Jouden an. 34Sou bò solèy kouche, limit la vire sou Aznòt-Tabò. Lè l’ soti la, l’ al Oukòk, li pase sou limit tè moun Zabilon yo bò nan sid, sou baliz tè moun Asè yo sou bò lwès. Sou bò lès, li pase sou limit tè moun Jida yo kote li lonje larivyè Jouden an. 35Men lavil ki te gen fò ak ranpa pou pwoteje yo: Se te Sidim, Sèr, Amat, Raka, Kinerèt, 36Adama, Rama, Asò, 37Kadès, Edreyi, An asò, 38Jireyon, Migdalèl, Orèm, Bèt anat, Bèt-Chemèch. Sa te fè antou disnèf lavil ak tout ti bouk ki sou lòd yo. 39Men tout lavil ansanm ak tout ti bouk sou lòd yo ki te nan pòsyon tè yo bay moun Neftali yo pou yo separe bay chak fanmi pa yo. 40Se pou moun branch fanmi Dann yo setyèm pòsyon tè a te vini pou yo te ka separe bay chak fanmi pa yo. 41Men lavil yo te jwenn nan pòsyon tè pa yo a: Se te Soreya, Echtawòl, Ichemèch, 42Chalabin, Ajalon, Jitla, 43Elon, Timnata, Ekwon, 44Eltekè, Gibeton, Baalat, 45Jewoud, Bene-Berak Gat-Rimon, 46Me-jakon ak Rakon, ansanm avèk tout tè ki anfas lavil Jope. 47Men, moun branch fanmi Dann yo kite lòt moun pran peyi a nan men yo. Se konsa, yo moute al atake lavil Lechèm. Yo anvayi lavil la, yo touye tout moun ki te rete ladan l’. Yo pran lavil la pou yo, yo rete ladan l’. Epi yo chanje non l’. Yo pa rele l’ Lechèm ankò. Yo ba li non zansèt yo, yo rele l’ Dann. 48Men pòsyon tè ansanm ak tout lavil ak ti bouk ki te sou lòd yo, ki te vin pou moun branch fanmi Dann yo pou yo te separe bay chak fanmi pa yo. 49Aprè moun pèp Izrayèl yo te fin separe rès peyi a bay chak branch fanmi pòsyon pa yo, yo bay Jozye, pitit gason Noun lan, yon pòsyon nan tè a ki pou rele l’ pa l’. 50Jan Seyè a te ba yo lòd la, yo ba li lavil li te mande a: Timnat-Sera nan mòn Efrayim. Li rebati lavil la epi li rete ladan l’. 51Men divès pòsyon tè Eleaza, prèt la, Jozye, pitit gason Noun lan, ak chèf fanmi yo te separe bay branch fanmi pèp Izrayèl la, devan Seyè a, nan papòt Tant Randevou a, apre yo te fin tire osò. Se konsa yo te fin separe peyi a nèt.